qundao/data-zh-poetry huggingface dataset:
李汝弼
作者：杨起元
朝代：明

此心亘万古，此学乃久湮。岂乏先觉咨，其如已识坚。雌鸡空剥啄，雏鸭自广缘。十日驻京国，五度亲寒毡。羡子载道器，及兹英妙年。归涂遵大路，道即大路然。况有师门在，龙湖清且涟。愿子勇向往，勿被悠悠牵。
李都运惠菊酒梨膏
作者：杨起元
朝代：明

离亲临岁晚，百虑正纷然。赖有良朋迩，频将尺牍传。此来惊赠送，不独叙寒暄。膏酒分珍味，牲肴斥俸钱。厚施因令节，叨受列庭筵。拂箸梨香妙，持杯菊色妍。兴超云物外，心见伏羲前。翰院冰为署，沧洲吏是仙。交惭吾报后，道拟子登先。既醉陶陶意，因成十韵篇。
杨太宰致政
作者：杨起元
朝代：明

纷纷车马出都门，共道虞廷仪凤今。孤骞大臣一身善，终始青史百世垂。兰荪古人行道借，名位实似浮云非。我贵四时代谢理，自然那得功成不身退。猗欤杨公今得之，主恩缱绻不可縻。七年正色掌邦治，十疏乞骸归海湄。惟公令德原孝友，厥德如渊福如阜。一心要回世界还淳风，道率平常令可久。救世之利那有全，虽云中正等是偏。世界即如推屋壁，东倒西推仍倒边。只有天公善张主，阴阳不得长寒暑。太皞竣事祝融来，玄冥继政蓐收去。公知此道复能行，疏身霄汉何冥冥。昼承三接君恩重，年老一朝臣义明。爱身便是爱社稷，天下本身以为则。宇宙何人不爱身，善与不善存乎识。猗欤公全三达尊，此举可为万世式。国子先生无马骑，不能出门望行麾。忆公高谈壮公举，援笔纪事还成诗。
杨年伯太封君寿六十
作者：杨起元
朝代：明

命服辉潜德，幽人自吉贞。报君欢有子，正俗乐无名。爱日巴中远，瞻云颖上情。焉知救饥溺，偏胜九霞觥。
柰树
作者：杨起元
朝代：明

树下阴如屋，香枝匝地垂。吾侪携酒处，尔柰放花时。有实儿童摘，无材匠石知。成蹊若桃李，难以并幽姿。
柳师中秋寿诞
作者：杨起元
朝代：明

龟石潭头一草堂，中秋明月照沧浪。仰观天□何寥廓，欢与群英共霁光。老去诗怀多活泼，重来花甲倍寻常。门生欲为先生祝，封寄南山第五章。
次韵奉答何亲丈见贺得子
作者：杨起元
朝代：明

生辰得子笑颜开，惊动高亲好句来。秋晚枯杨还发柹，月明老蚌果成胎。椿萱万里南瞻斗，弓襡三旬蚤报禖。是日殷勤洁汤饼，须攀一醉共恢台。
武安庙会诸友
作者：杨起元
朝代：明

仰止英祠大丈夫，诸君济济亦文儒。罗浮佐命自今古，白鹤游仙空有无。会有梅花供逸兴，那无茅木助狂呼。他年吾党皆高远，敢谓迂庸辟圣途。
武安庙会诸友
作者：杨起元
朝代：明
体裁：七言律诗

罗浮佐命自今古，白鹤游仙空有无。会有梅花供逸兴，那无茅木助狂呼。他年吾党皆高远，敢谓迂庸辟圣途。
渡江宿孔垄题壁
作者：杨起元
朝代：明

孔道通南北，频过岂利名。君亲千古重，夷险一身轻。浪破浔阳阔，车驱楚甸平。愿言赋归日，无愧柳条青。
游阴那山
作者：杨起元
朝代：明

层云树里碧宫开，云是唐僧旧法台。众壑奔腾争白道，群峰竞秀卓飞来。江州使者多行历，梅谷归宗去不回。且欲漫寻陶五柳，欣然一醉手中杯。
滕县
作者：杨起元
朝代：明

畴昔之京国，荒凉见兹县。今我复斯来，甫田昔为佃。颇闻长官仁，招集得民便。麦秀匝四野，牛羊勿履践。但愿风雨时，民获饱粱面。前日江淮行，稍闻赵代甸。连年苦旱魃，黔首尽离散。不觉投匕箸，岂复顾厨馔。兹土景物舒，举目皆可忭。天人本相待，有备故无患。彼岂无父母，夫何罹此变。无乃期会繁，反令慈惠殄。征夫徒駪駪，忧喜付闻见。
潞河道中
作者：杨起元
朝代：明

莫嗟八千里，悠悠半载行。但此百里途，已为五日程。矫首望双阙，霄汉承金茎。魃氛号噫气，雩祭廑皇诚。五年别金马，咫尺泥艅舲。安此浅涩途，以抑躁进情。但愿桑林泽，及时济黎氓。
灯下吟四首
作者：杨起元
朝代：明

平生怙恃是吾天，弃我先今只七年。蓬叶连根飞不定，雨来空有泪潺湲。不毁今来五十强，森森梧梓与山长。慈亲大事如襄毕，只好留身礼法王。五十年来赤子身，不知何假又何真。沧溟一叶飘飘去，直上天门见二亲。哀哀父母我劬劳，羞药双慈色若焦。愧尔怀间真赤子，或时嘻笑或时嗥。
灯下吟四首·其一
作者：杨起元
朝代：明

平生怙恃是吾天，弃我先今只七年。蓬叶连根飞不定，雨来空有泪潺湲。
灯下吟四首·其三
作者：杨起元
朝代：明

五十年来赤子身，不知何假又何真。沧溟一叶飘飘去，直上天门见二亲。
灯下吟四首·其二
作者：杨起元
朝代：明

不毁今来五十强，森森梧梓与山长。慈亲大事如襄毕，只好留身礼法王。
灯下吟四首·其四
作者：杨起元
朝代：明

哀哀父母我劬劳，羞药双慈色若焦。愧尔怀间真赤子，或时嘻笑或时嗥。
炉山永暮
作者：杨起元
朝代：明

箧里炉山梦里亲，白云长覆护图巾。应知涕下封防后，便是东西南北人。
玉笥山人聂道亨自滁渡江遗予丹药予形骸元不系念感其意勉服赋此以志倾盖之义
作者：杨起元
朝代：明

仙子飘飘何处来，金丹满把彩霞开。病躯何补人间世，玄牝徒劳柱下才。天上碧桃君有种，杯中绿酒我无猜。了知四大都归幻，为汝狂歌啸凤台。
甘紫亭侍御奉命按三吴便道归寿太夫人六十有一
作者：杨起元
朝代：明

骢马驱驰云正飞，翩翩归去觐慈帏。堂前萱草重花甲，郭外南山映绣衣。西楚已看沾雨泽，东吴行且借霜威。白华之养何如此，独愧能诗束广微。
登弹子冈石棋父老送酒
作者：杨起元
朝代：明

春风携袖上高岗，一望南天正渺茫。苍海自随胸次远，白鸥都与世间忘。天开几席星千个，地走龙蛇木百章。父老壶觞堪一醉，蓬莱何必问沧桑。
白马篇
作者：杨起元
朝代：明

白马公孙儿，辩才四国驰。一遇谈天衍，屏息无所施。小巫见大巫，神气能不微。穴中两鼠斗，焉知是与非。河伯适东海，向若乃自嗤。鹏抟九万里，鸴鸠安可期。东父居扶桑，西母处咸池。列仙如婴孩，往来恒嬉嬉。更有太乙翁，呼吸搆二仪。二仪真灰烬，不能损毫丝。操舟赵士慄，语冰夏虫疑。肉眼本无睹，尘心焉可知。载籍增障翳，空虚成顽痴。君自慎所从，自古无常师。
石潭居为周石潭先生作
作者：杨起元
朝代：明

神龟化为石，奇崛造物创。环以惊波涛，封以叠峦嶂。空谷罕人迹，山灵俟閒放。果惬静者心，于焉喜相傍。结茅旋裁竹，笑傲烟霞上。俨若三神山，石骨何肮脏。予亦山水癖，闻之心神畅。所愿未获酬，每每自谯让。
石角铺
作者：杨起元
朝代：明

涧溪路已熟，未觉往来频。稚子知迎我，青山欲识人。石桥临断岸，茅屋结疏邻。马首从兹适，无劳更问津。
答友人王赤冈
作者：杨起元
朝代：明

玉署无剧务，随意玩篇什。忽传双鲤至，我友遥相忆。我友在何许，迢迢楚之泽。问我十年来，故心还不易。对书忸怩甚，展转深自惕。耳常聆宫商，日夜辨白黑。于心胡不能，情态多迁适。近来颇见心，心如赤子赤。与君同师门，知君久能识。此心苟同然，何交不金石。
简书美董母谢媛之德也谢媛秉德贞文以相君子实生司寇为时名卿纶綍再褒后命未艾史氏欲传其懿以为世训而作此诗十八章
作者：杨起元
朝代：明
体裁：四言诗

简书煌煌，豸服有宜。于乎不显，式贲其仪。（一章）其仪伊何，赫赫御史。亦既有文，乃亦有子。天作淑媛，为赠君之俪。（二章）维彼淑媛，诞自谢宗。维此君子，玉帛既同。于归有期，待雁之�。（三章）二姓争其囿，各速于狱。竞陨姻盟，寻于荼毒。父兮兄兮，畏我宗族。（四章）东邻方告割，西邻亦报绝。惟新是图，匪旧之屑。展如淑媛，独抱姱节。（五章）谓大义既亏，我生何为。绝粒不殊，赴身清池。觉彼诸母，疾呼救之。（六章）闻者缩息，见者怨悔。怒庶遄沮，詈庶遄已。嗷嗷之徒，尚翕翕訾訾。（七章）此顾彼虑，未敢有行。士女乖暌，谗言其兴。诳女也谓士不称，诳士也谓女不令。乃心如一，荷天之定。（八章）群祥既集，百两既陈。恶少流言，扼之梅津。淑媛俟之，三尺其缗。我命在我，勿问彼辰。（九章）君子乘梁，来迎有光。遂造门基，升堂及房。既见君子，我心则降。（十章）敬矣新婚，岂敢燕尔，陈图及史以劝。（十一章）谓妇习女红，古训犹理。君子不学，人见薄鄙。偶鄙而生，实不如死。谓言不信，伊缗是视。（十二章）爰始发愤，游心典坟。焚膏继晷，机杼齐勤。指彼锻者，以勖晨昏。（十三章）肇学声偶，习其句读。工苦逾月，英姿骏发。日记千言，有作必杰。归宁与俱，诸谢吐舌。（十四章）谓大器晚成，大道乃不器。惟勤克家，抱艺不试。道岸是登，为儒之轨。（十五章）相彼鸣鸟，止于高冈。其雄为凤，其雌为凰。鹓雏济济，文明之祥。乃有司寇，出佐我皇。（十六章）皇念肤功，载锡之命。发其幽光，贲于玄扃。骈蕃嗣兹，宜无不罄。（十七章）谁作此诗，曰旧史氏。凡百家室，鉴其纯懿。佑我邦家，施于尔孙子。（十八章）
箜篌引
作者：杨起元
朝代：明

令序还选胜，良友追欢游。层台见远岫，垂杨并清流。越儿何婉娈，吴唱和且柔。曲罢将进酒，好鸟如名讴。壶浆各殊酿，杂俎仍异羞。徙倚但取适，觞酌无劝酬。舞雩非燕朋，索居义所尤。再申伐木章，偲偲何所求。清言启中扃，芝兰开林幽。托身承明卢，庶务素非遒。良时共欣赏，何必升丹丘。光阴如逝川，相乐其忘忧。
羊城示同志
作者：杨起元
朝代：明

茫茫岭海，秀毓文明。光天帝德，暨我苍生。将无往哲，作我仪刑。往哲伊谁，遗编可稽。由来太音，其声孔希。按谱操弦，听者以疑。嗟予昏昏，幼诵古文。日迈月征，四十无闻。诸子我从，惭赧何云。予虽寡陋，尚幸师友。诲我道真，信吾固有。愿言与子，是图是究。物备诸身，道不远人。简则有功，易则有亲。纤毫费力，尚隔一尘。惟尽乃心，始知乃性。卤莽灭裂，惟学之病。甘为夷稗，岂曰无竞。
羊城示同志·其一
作者：杨起元
朝代：明

茫茫岭海，秀毓文明。光天帝德，暨我苍生。将无往哲，作我仪刑。
羊城示同志·其三
作者：杨起元
朝代：明

嗟予昏昏，幼诵古文。日迈月征，四十无闻。诸子我从，惭赧何云。
羊城示同志·其二
作者：杨起元
朝代：明

往哲伊谁，遗编可稽。由来太音，其声孔希。按谱操弦，听者以疑。
羊城示同志·其五
作者：杨起元
朝代：明

物备诸身，道不远人。简则有功，易则有亲。纤毫费力，尚隔一尘。
羊城示同志·其六
作者：杨起元
朝代：明

惟尽乃心，始知乃性。卤莽灭裂，惟学之病。甘为夷稗，岂曰无竞。
羊城示同志·其四
作者：杨起元
朝代：明

予虽寡陋，尚幸师友。诲我道真，信吾固有。愿言与子，是图是究。
自警八首
作者：杨起元
朝代：明

猛省吾忧那可宽，仅从弥月对君欢。沉疴始蓄三年艾，萌糵犹寻十日寒。朱火炽然秋顿改，玄冥瞥尔岁将残。兴言欲藉同心力，一拟挥戈日未阑。天地生人果有初，眼前无欠亦无馀。六经本是吾家籍，大学原非孔氏书。莫把陈编求影响，须从感应契鸢鱼。此鞭不着应难到，珍重良朋念日居。愿学由来的有传，吾今安敢负前贤。为山只合无亏篑，弃井多因未及泉。利欲久拌遗俗累，身心真畏愧苍天。试看列国栖栖者，岂得凝神便晏然。宇宙群生各自成，何须思虑苦萦萦。性通形色原无外，诚合天人为有明。漫笑玄宗称绝学，休排禅教说无情。请君试把中庸会，何事笃恭天下平。克复为仁不易裁，真机浑似地中雷。幽阴魑魅即时尽，端正乾坤一旦开。好把图书看论语，莫将原宪作颜回。天根月窟缘何事，可是尧夫亦到来。为学休将奇特观，夜须眠睡昼须餐。但图会里订盟约，不要门前竖刹竿。荡荡平平皇极理，明明白白善心端。画蛇只恐仍添脚，前辈应须尽手看。天道惟诚不用疑，却须人道始诚之。欲由人道归天道，应使先知觉后知。赤子良知原不虑，圣人中道即何思。此机日用人人是，认得真时更是谁。识得真心不用澄，习心封固却多层。求方谁误医无妄，知过无忧寡未能。眼里岂容金石屑，心头难挂是非藤。请君内照时时省，若也方人是病徵。
自警八首·其一
作者：杨起元
朝代：明

猛省吾忧那可宽，仅从弥月对君欢。沉疴始蓄三年艾，萌糵犹寻十日寒。朱火炽然秋顿改，玄冥瞥尔岁将残。兴言欲藉同心力，一拟挥戈日未阑。
自警八首·其七
作者：杨起元
朝代：明

天道惟诚不用疑，却须人道始诚之。欲由人道归天道，应使先知觉后知。赤子良知原不虑，圣人中道即何思。此机日用人人是，认得真时更是谁。
自警八首·其三
作者：杨起元
朝代：明

愿学由来的有传，吾今安敢负前贤。为山只合无亏篑，弃井多因未及泉。利欲久拌遗俗累，身心真畏愧苍天。试看列国栖栖者，岂得凝神便晏然。
自警八首·其二
作者：杨起元
朝代：明

天地生人果有初，眼前无欠亦无馀。六经本是吾家籍，大学原非孔氏书。莫把陈编求影响，须从感应契鸢鱼。此鞭不着应难到，珍重良朋念日居。
自警八首·其五
作者：杨起元
朝代：明

克复为仁不易裁，真机浑似地中雷。幽阴魑魅即时尽，端正乾坤一旦开。好把图书看论语，莫将原宪作颜回。天根月窟缘何事，可是尧夫亦到来。
自警八首·其八
作者：杨起元
朝代：明

识得真心不用澄，习心封固却多层。求方谁误医无妄，知过无忧寡未能。眼里岂容金石屑，心头难挂是非藤。请君内照时时省，若也方人是病徵。
自警八首·其六
作者：杨起元
朝代：明

为学休将奇特观，夜须眠睡昼须餐。但图会里订盟约，不要门前竖刹竿。荡荡平平皇极理，明明白白善心端。画蛇只恐仍添脚，前辈应须尽手看。
自警八首·其四
作者：杨起元
朝代：明

宇宙群生各自成，何须思虑苦萦萦。性通形色原无外，诚合天人为有明。漫笑玄宗称绝学，休排禅教说无情。请君试把中庸会，何事笃恭天下平。
自警四首·其三
作者：杨起元
朝代：明

小子弗类，日中始慧。荏苒衰颓，忧心如醉。肇允不雕，可用为佩。知非已晚，斯吝斯悔。
自警四首·其二
作者：杨起元
朝代：明

璞则既真，攻之惟人。其顽其块，孰圭如绅。如彼四子，何必兼身。文之礼乐，亦可成人。
自警四首·其四
作者：杨起元
朝代：明

矢其自兹，是攻是治。慎尔威仪，修尔言辞。前言往行，是效是师。潜神涤虑，母遂尔非。
至日写怀
作者：杨起元
朝代：明

万国朝天贺履长，自惭多病后鹓行。敢徒初服焚鱼佩，未拟前贤制笏囊。药饵几经阶荚换，庭闱遥隔岭梅香。皇仁自识怜乌鸟，惟待题缄达建章。
舒城道中遇雨
作者：杨起元
朝代：明

崛曲千山过，微茫四望低。云连舒子国，柳暗令公蹊。谷泛桃花水，骝嘶锦障泥。无嗟行役苦，堪喜是春犁。
芝佛寺为石潭先生作
作者：杨起元
朝代：明

探奇开胜迹，傍屋结精卢。芝现三身佛，龟衔绿字书。不随僧入定，常怕友来疏。忽契无言处，虚空那得如。
虏叛寇边大抢巩昌临兆官军不能制上命贵州巡抚叶公移镇陕西寄贺
作者：杨起元
朝代：明

一自和戎患虏骄，曾将封事奏前朝。廿年士论归先识，此日皇俞下九霄。周家猃狁侵方镐，汉世匈奴犯渭桥。圣主只今隆上策，儜看铙吹入虞韶。
蝴蝶洞
作者：杨起元
朝代：明

名山深处蝶纷飞，粉翅香须绕翠微。叶底蘧蘧庄叟梦，风前点点葛仙衣。偏乘灵气穿岩径，不逐游人出洞扉。尽日更无尘俗恋，琪花瑶竹自相依。
论学四首
作者：杨起元
朝代：明

吾人为学学为人，要学为人莫远人。耳目聪明今现在，言谈抵对更何真。此时岂属修为力，当处无劳说梦频。识得便从如此去，康衢击壤做尧民。感慨千年绝学来，徒将影响自疑猜。悬思妙悟翻成寐，更说真修转属乖。万里只从跬步去，六经都把现前该。平平是法无凡圣，直向羲皇未画开。无圣无凡无不同，希贤希圣错施功。身心背戾从兹起，梦觉纷纭何处通。云物浮游山自定，江流荡漾月还空。半生学道吾何有，只是当年未发蒙。一样风光处处同，谁因彼此自分封。既知飞跃皆吾性，却为愚柔有别功。气质标题原宋语，诚明色目自中庸。中庸宋语都推却，半夜声来何处钟。
论学四首·其一
作者：杨起元
朝代：明

吾人为学学为人，要学为人莫远人。耳目聪明今现在，言谈抵对更何真。此时岂属修为力，当处无劳说梦频。识得便从如此去，康衢击壤做尧民。
论学四首·其三
作者：杨起元
朝代：明

无圣无凡无不同，希贤希圣错施功。身心背戾从兹起，梦觉纷纭何处通。云物浮游山自定，江流荡漾月还空。半生学道吾何有，只是当年未发蒙。
论学四首·其二
作者：杨起元
朝代：明

感慨千年绝学来，徒将影响自疑猜。悬思妙悟翻成寐，更说真修转属乖。万里只从跬步去，六经都把现前该。平平是法无凡圣，直向羲皇未画开。
论学四首·其四
作者：杨起元
朝代：明

一样风光处处同，谁因彼此自分封。既知飞跃皆吾性，却为愚柔有别功。气质标题原宋语，诚明色目自中庸。中庸宋语都推却，半夜声来何处钟。
诸友信现前之学惧其不能深造寄怀共警
作者：杨起元
朝代：明

学道先须信现前，现前之外更何言。就处体仁惟活泼，于中观礼便凝坚。谩揭讲章谈道录，休摽杂记显仁编。知几必自全终始，君子存心只闇然。
读飞来寺志
作者：杨起元
朝代：明

几傍禅关系去舟，当年卜筑曲江头。藤萝外接诸天近，气色遥连百粤浮。掬水旋供双鹤发，登台拟着一羊裘。自还魏阙惭无补，独揽图经忆旧游。百云呵护自虞黄，神峡嵯峨接大荒。南尽海门浮日月，北回天阙下鸾凰。祥光缭绕神仙窟，虹气曣㬈宝玉藏。何日登高还欲赋，金门将进乞归章。
读飞来寺志·其一
作者：杨起元
朝代：明

几傍禅关系去舟，当年卜筑曲江头。藤萝外接诸天近，气色遥连百粤浮。掬水旋供双鹤发，登台拟着一羊裘。自还魏阙惭无补，独揽图经忆旧游。
读飞来寺志·其二
作者：杨起元
朝代：明

百云呵护自虞黄，神峡嵯峨接大荒。南尽海门浮日月，北回天阙下鸾凰。祥光缭绕神仙窟，虹气曣㬈宝玉藏。何日登高还欲赋，金门将进乞归章。
谒孟庙
作者：杨起元
朝代：明

庙貌岩岩象，还依母氏开。因知亚圣德，原是三迁孩。再澄江汉流，重揭秋阳辉。彼我同丈夫，吾何疑畏哉。况今大明时，元气合大回。行役不能去，仰止殷徘徊。
谒闵子祠
作者：杨起元
朝代：明

古屋临官道，先贤闵子祠。草荒封鬣冢，苔剥丽牲碑。尚想芦衣泣，兼怀费宰辞。征途拜遗像，千载亦吾师。季氏三桓盛，当年替子孙。如何一介士，庙食到今存。孝德人无间，高风自可尊。有司修祀事，百姓走荒村。
谒闵子祠·其一
作者：杨起元
朝代：明

古屋临官道，先贤闵子祠。草荒封鬣冢，苔剥丽牲碑。尚想芦衣泣，兼怀费宰辞。征途拜遗像，千载亦吾师。
谒闵子祠·其二
作者：杨起元
朝代：明

季氏三桓盛，当年替子孙。如何一介士，庙食到今存。孝德人无间，高风自可尊。有司修祀事，百姓走荒村。
豫章朱山李敬父早得悟于明德夫子之门今六十馀矣出游金陵却还旧隐阳羡芙蓉山山为庞公参禅处云
作者：杨起元
朝代：明

圣代山林有此儒，不由文字契诗书。早参龙象向谁并，晚入芙蓉独自居。慧眼双开金不着，刚肠一付铁难如。他年肯比庞居士，祇有榛阴八里馀。
赠南大司马周卫老
作者：杨起元
朝代：明

金陵根本地，所守惟旧贤。坦坦此君子，受知实缠绵。非无微疴积，南国仰孚先。连章未肯允，最后许暂旋。严敕耳目臣，以时报公痊。蔼蔼初春日，浩浩春江边。款款却饯送，依依罔流连。举动自典则，老成固无愆。灼灼桃李花，成蹊本何言。九河盛豪杰，黄发参人天。东北兵未息，中原且多艰。公自爱宗社，无为媚林泉。不得杯酒别，众情何由宣。禀度于群彦，兴言寄斯篇。
赠扬州赵仁斋先生
作者：杨起元
朝代：明

淮海维扬一伟人，霜髯碧眼照青春。心犹赤子还谁识，道付沧洲只自真。尽把韦编供岁月，时看匣剑拟心神。茫茫宇宙无穷事，倾盖相看白发新。
赠方文坡还青阳
作者：杨起元
朝代：明

野鹤孤云何所耽，桑弧蓬矢是儿男。有身本自联家国，无位何尝缺赞参。浩浩风尘来冀北，飘飘身世返江南。应知门下多咨决，为道真传不在谈。
赠李克庵楚中开府
作者：杨起元
朝代：明

圣主垂情四海穷，特俞京兆镇荆中。当年箘簬三邦罕，近日流离七泽同。江汉西悬流浩浩，山陵南望气葱葱。不须更上筹边策，自古安民是禦戎。
赠李勿斋之任丹徒掌教
作者：杨起元
朝代：明

昔年道路曾倾盖，今日过逢是故知。身在病中君屡枉，道从旴上我何疑。天机浩浩言难尽，行色匆匆兴未移。此去应知桃李满，春风京口已离披。
赠汪生
作者：杨起元
朝代：明

国家养士二百年，不独文武风云相后先。亦有贤才委山泽，亦有挟术游幽燕。如君自是山泽贤，远谈世务高谈天。或时握手称太素，或时抵掌称韬钤。修干广颡垂虬髯，岂不宜食肉乘锦鞯，奈何折节公卿前。方今才智皆骈肩，虽欲奋袂无夤缘。丈夫自食既有策，但得俯仰无迍邅。病夫拥塞数十日，喜君造我常流连。君术但言隔月与隔年，岂知吾道在目前。吾知吾道在目前，不厌君言隔月与隔年。与君谈罢与君笑，君欲何之便出门，我独有愿叩苍天。愿将此身为甫田，尽给天下贤士无寒烟。
赠王伯台还晋江
作者：杨起元
朝代：明

朝济南溟暮象头，晋安才子不凡流。远游岂窘云霄步，高视宁论峛崺丘。杖履千山随雨度，古今双眼与云浮。交情正洽分携易，粤水闽山意共悠。
赠蒋兰居年兄之留都
作者：杨起元
朝代：明

烁烁异珠宝，灵蛇让其光。君从何所得，怀袖登我堂。望见不待言，精采非寻常。避席下再拜，贺君福休祥。君今有此宝，照耀无边方。事业世所尚，名誉众所钦。道尊德之贵，巍巍太山岑。问君何取舍，直下见吾心。铁围不易破，陷阱非难沉。我今无所畏，赖子为断金。翼翼帝旧畿，神圣启兹土。皇极叙九畴，大明照千古。赐也知仲尼，学本于文武。乾坤十二会，于今正当午。群贤慎周旋，幸无忘鼻祖。紧画与慢画，后蛇得其禄。谁使尔先成，又从为之足。十日塑鬼身，五日装鬼目。忽然落鬼鼻，半月空劳碌。二事予偶闻，一笑寄兹牍。
赠蒋兰居年兄之留都·其一
作者：杨起元
朝代：明

烁烁异珠宝，灵蛇让其光。君从何所得，怀袖登我堂。望见不待言，精采非寻常。避席下再拜，贺君福休祥。君今有此宝，照耀无边方。
赠蒋兰居年兄之留都·其三
作者：杨起元
朝代：明

翼翼帝旧畿，神圣启兹土。皇极叙九畴，大明照千古。赐也知仲尼，学本于文武。乾坤十二会，于今正当午。群贤慎周旋，幸无忘鼻祖。
赠蒋兰居年兄之留都·其二
作者：杨起元
朝代：明

事业世所尚，名誉众所钦。道尊德之贵，巍巍太山岑。问君何取舍，直下见吾心。铁围不易破，陷阱非难沉。我今无所畏，赖子为断金。
赠蒋兰居年兄之留都·其四
作者：杨起元
朝代：明

紧画与慢画，后蛇得其禄。谁使尔先成，又从为之足。十日塑鬼身，五日装鬼目。忽然落鬼鼻，半月空劳碌。二事予偶闻，一笑寄兹牍。
赠袁了凡
作者：杨起元
朝代：明

自从晓事来，知子海内杰。敢以文字知，屈在弟子列。茅茹本同根，泰拔自连结。皇皇惟我祖，开天秉全哲。圣道渐休明，中天行日月。会使邹鲁传，大转唐虞辙。精卫海可填，愚公山可缺。如何悠且久，万物不成设。知子抱兹独，我亦不自洁。默默中情孚，且喜未孤孑。绾符虽近县，何由策蹇劣。
越城北郭别友人
作者：杨起元
朝代：明

自觉迂慵忝昔贤，诸公无补负勤惓。梅花路上占春信，柏叶樽前送剩年。万里不须愁白发，千秋端为惜青编。古来贤圣皆吾党，何待归欤叹斐然。
转官志感
作者：杨起元
朝代：明

端居咏伐檀，囊粟非所安。狗马初病力，谒告归就閒。荏苒忽五载，黾勉趋朝班。未几使河洛，衔命犹未还。转冠出望外，惊魂忸我颜。此职不以劳，储养义理间。不能行也咫，使我羞素餐。何以报高深，任道庶无患。
辛卯试笔
作者：杨起元
朝代：明

为怜病目抛残简，并歇狂心罢远人。腊月已随寒律尽，春风应拂柳条新。客来欲问无奇字，酒至当呼有比邻。四十五年如一梦，尚堪迷复不求真。
过北峡关题
作者：杨起元
朝代：明

何异梅关路，惟殊未有梅。提封三楚限，职贡八藩该。天险连云锁，时平带月开。不知关上吏，望气见谁来。
过定远
作者：杨起元
朝代：明

两辱輶轩使，重过定远城。侍童迎旧客，花卉问新亭。的的知陈迹，微微觉有情。本来无系缚，明发信前旌。
过螺川有感
作者：杨起元
朝代：明

天涯孤客重来日，泪下螺川不可挥。义气百年龙剑去，凄凉十载马封颓。文留琬琰馀能几，爱在桐乡记者谁。强向风前支病骨，更堪伤感并年衰。
送余云衢册封周藩
作者：杨起元
朝代：明

在昔皇华使，周爰慎咨诹。与子共夙夜，亲见周宣忧。輶轩适河洛，敢誇弩矢谋。知子抱至性，疾恶如仇雠。试问牧民者，不如羊与牛。长河亘南北，咄哉无泛舟。怅此对厨传，屡见匕箸投。归来过里门，黧面深两眸。依依问桑梓，温温相慰休。到县揖县官，叱驭尊道周。时事难具陈，且遂友生求。
送别黄元质
作者：杨起元
朝代：明

所病耘人田，所患为人师。畏此病与患，予维日孜孜。正切杯棬慕，久废蓼莪诗。之子来何所，乃自江之湄。百舍固未歇，重趼亦不辞。问子何所欲，为欲求先知。我实无所知，多谢虚子来。为我且安坐，粗粝姑随时。朱明忽已迈，金风动凉飔。怀居告别去，无以赠临岐。飒飒送帆风，摇摇风中旗。行矣幸自爱，何须问所之。
送友之建昌
作者：杨起元
朝代：明

邂逅东山上，别来仅瞬息。顾我双发班，看子头尽白。焉知沧海外，桑田几变易。感叹谁能平，闻道庶不惑。子今造麻姑，端详问消息。鸣鹿得野蘋，呼朋与共食。得诀子勿忘，再晤相与悉。
送同门聂凤泉还南城
作者：杨起元
朝代：明

君到菊未开，君归枫已丹。羲御无停辙，风霜非昔颜。锦绣登高堂，慈云满钟山。瑶池在何许，王母安可攀。从姑有真言，服之胜大还。夕馨吾母膳，朝洁家慈餐。拟足慎出口，庶无忧患干。与君酌美酒，谈笑舒肺肝。君抱风木恨，我伤灵椿残。念此更爱日，焉用富琅玕。长江浩无际，归帆渺冲寒。珍重为吾道，事功非所难。
送唐曙台
作者：杨起元
朝代：明

我昔未知学，而子为我悲。今我稍有知，而子为我疑。此悲与此疑，何虑更何思。我留黄金台，子还南海湄。初谓展燕婉，中更成乖离。矫矫双龙剑，会合自有时。何以酬子心，别后时相思。愿言各努力，亿载以为期。
送坛经憨公戏偈呈览博一笑
作者：杨起元
朝代：明

未须更坐白牛车，叹息曹溪道路赊。处处圆圆如意宝，心心朵朵妙莲花。康衢击壤无千古，舜日尧天正一家。为问牢山老衣钵，但应如是住烟霞。
送堪舆周剑川
作者：杨起元
朝代：明

踏遍芒鞋未肯休，为谁寻得卧牛丘。秦皇不废司空职，公等甘为术者流。
送年友陈启堂泉州司训
作者：杨起元
朝代：明

庠序遍寰宇，师儒满官墙。三年不相识，一去如参商。君怀琼海奇，振铎泉山岗。模范慎其操，令德播芳香。鹤鸣知子和，川媚识珠藏。此地夙多才，行矣幸自强。
送年友黄云崖宿州掌教
作者：杨起元
朝代：明

前月乘輶车，经过睢阳驿。慨然思古人，入城访遗迹。西去二百里，张许今庙食。秉彝在人心，谁不好懿德。君今涉濉流，传经聚逢掖。文艺何足云，忠孝为标的。国家根本地，士风最当植。丈夫万世名，勉之在一息。
送张孟奇下第归罗浮
作者：杨起元
朝代：明

万仞罗浮海上山，飞云杳霭有无间。陆沉漫自金门署，双起看君玉笋班。二石楼前云气满，四贤祠畔月华殷。年来欲试丹砂诀，迟我移舟海石湾。
送张见冲年兄参藩河阳
作者：杨起元
朝代：明

柳色满郊原，行行逗华轩。极目邯郸道，之子出名藩。结发事明主，义重若季昆。鹓雏起丹穴，千仞各飞翻。分袂即河阳，何时奉清言。赠处情非系，行藏道是尊。遥闻望岳楼，嵩少檐外蹲。吟眺意何极，相思同梦魂。
送李南镇丞南雄
作者：杨起元
朝代：明

嬴氏不师古，十月为岁首。颠倒每如兹，吾道复何有。本末谁能陈，榛芜亦已久。先达良殷勤，众星仰枢纽。明明惟我祖，道与羲皇偶。造士二百年，稽古庶不谬。子今领青衿，勉矣弘薪樵。
送李宇度年丈之南平掌教
作者：杨起元
朝代：明

匣中雄气斗间横，此日天教剑浦行。抱负肯输周造士，衣冠聊对鲁诸生。九峰郭外光风碧，百角楼头霁月明。绝学正怜君姓李，好将吾道溯延平。
送李梦卿还杭州
作者：杨起元
朝代：明

仙李人间亦武林，朱明白下故来心。实来虚返谁知得，寄语莲池共赏音。
送杨胪山之维扬
作者：杨起元
朝代：明

清时才不尽，鹾政用吾儒。驿路相逢处，青灯引话馀。齐人知管仲，吾道只轲书。煮海非君事，安民是国储。
送沈观瀛先生之湖州
作者：杨起元
朝代：明

夫子剖符出，湖郡势雄豁。今乘五马车，昨秉三尺法。久闻西曹彦，出守必超越。信道况有馀，利用必不括。州人苦昏垫，机杼未休歇。贡赋五十万，蠲除那能活。复恐宽政施，骄纵生轇轕。仲尼见行事，春秋书正月。子今牧名州，千里不拥阏。堪怜绝学后，儒效久疏阔。诵诗三百篇，授政无不达。道术江湖宽，无为呴以沫。赖子馀光辉，吾将歇嘲聒。
送范凝宇太史册封
作者：杨起元
朝代：明

渺渺金城待汉臣，翩翩玉节展周亲。长卿才大倾梁苑，小范名高靖塞尘。旆转皋兰辞薄暮，车回巴巂度清晨。莫言家庆无多恋，叱驭犹堪过早春。
送顾泾阳
作者：杨起元
朝代：明

丹穴双鹓翔，鸣声何其寥。侧耳更结心，可望不可招。叹此灵瑞德，固当应虞韶。宣尼岂复嗟，吾道重光昭。时振千仞端，万羽同逍遥。至德谅不孤，何当共扶摇。为君采竹实，飞飞不辞劳。临岐多苦调，相勖以神交。
送黎文塘
作者：杨起元
朝代：明

送君西上发归舟，三度金陵此胜游。人物旧京元讲肆，风霜晚岁念南州。师门首座谁堪并，药裹刀圭自可投。最是同心关去住，都来吾道只沧洲。
邓将军行
作者：杨起元
朝代：明

邑侯邓仲神仙姿，授我乃翁之所遗。乃翁乃文兼乃武，将种拔起泉海湄。六经三略总贯彻，词人剑客同襟期。揖让之间中百步，倚马之顷成千辞。八闽选武居第一，横行海上诛鲸鲵。气吞夷虏自草檄，身对宾筵师破围。合佐投戈讲艺主，取彼横槊赋诗儿。燕颔虎头人所忌，白日青天世共知。归来腰镰刈藿葵，时复倚槁吟吾伊。有子已能兴父业，一文一武轮并驰。仲子连膺寄命托，季子重编筹海书。将军为将不嗜杀，胤嗣食报俱得时。挹彼注兹天所厚，立言不朽己所为。将军久乘白云去，太史今识寒松诗。合当采入世庙功臣传，东南名将孰逾之。
郊游和韵
作者：杨起元
朝代：明

剩有三春色，言从陆丈招。晴原低绿树，耕野逗华镳。水活蒲争长，花繁鸟欲骄。不将棋酒至，风日大无聊。
郝园海棠
作者：杨起元
朝代：明

寻春何处是，春在海棠枝。色与开尊丽，香于入座宜。有情供妙赏，不语劝深卮。共道芬菲正，相将来后时。
锦石岩
作者：杨起元
朝代：明

化邑兹岩胜，金仙自幻裁。丹青缘半壁，珠玉落中台。水带西来意，山当震旦开。猿猴苍木外，鸡犬白云隈。仙枕盘床睡，龙闻说法来。檐花晴亦雨，山鸟倦知回。太史藏书室，真人炼药台。彩云飞玉宇，佳气接蓬莱。同看烟霞兴，惭无丹艧才。长歌仍未尽，呼酒更传杯。
长至宿斋中写怀奉承同署诸君子
作者：杨起元
朝代：明

宇宙何廖廓，尘襟未必然。徒希来复后，不悟伏羲前。默默吾何有，冥冥帝象先。泰然修大定，谁数小乘禅。复见心天地，谁将夜气参。大同徵好意，特立识儿男。静夜须茎软，中天月色蓝。尧天如可接，玄酒未妨酣。逝水谁能止，人生贵识真。与其希令闻，何似养元神。两关名利结，万劫死生津。只在寻常处，超超自上人。虮虱营衣絮，苍庚恋柳条。宁知廖廓外，还有大鹏摇。露时谁千结，浮江自一瓢。看来无巧拙，惟适是逍遥。学术千年事，惟存刹那间。灯花开我席，城鼓报更阑。炯炯看元化，茫茫识大还。顿超泃沫外，无语忆姚安。
长至宿斋中写怀奉承同署诸君子·其一
作者：杨起元
朝代：明

宇宙何廖廓，尘襟未必然。徒希来复后，不悟伏羲前。默默吾何有，冥冥帝象先。泰然修大定，谁数小乘禅。
长至宿斋中写怀奉承同署诸君子·其三
作者：杨起元
朝代：明

逝水谁能止，人生贵识真。与其希令闻，何似养元神。两关名利结，万劫死生津。只在寻常处，超超自上人。
长至宿斋中写怀奉承同署诸君子·其二
作者：杨起元
朝代：明

复见心天地，谁将夜气参。大同徵好意，特立识儿男。静夜须茎软，中天月色蓝。尧天如可接，玄酒未妨酣。
长至宿斋中写怀奉承同署诸君子·其五
作者：杨起元
朝代：明

学术千年事，惟存刹那间。灯花开我席，城鼓报更阑。炯炯看元化，茫茫识大还。顿超泃沫外，无语忆姚安。
长至宿斋中写怀奉承同署诸君子·其四
作者：杨起元
朝代：明

虮虱营衣絮，苍庚恋柳条。宁知廖廓外，还有大鹏摇。露时谁千结，浮江自一瓢。看来无巧拙，惟适是逍遥。
閒云馆为张洪老作
作者：杨起元
朝代：明

从君起版筑，论学圣人前。四海仰高风，亹亹二十年。一念慰慈颜，屡疏辞细旃。孝动皇情允，多子徒留连。浩浩江汉流，苍苍匡卢烟。行行望城阙，悠悠归园田。慈亲在高堂，稚子绕膝边。已悟静者心，不复窥陈编。室中地不扫，壁上琴无弦。请问唐虞理，浮云同漠然。
问友人病
作者：杨起元
朝代：明

病日一齐都放下，好来依旧又憧憧。若能认取病中景，便是超凡入圣功。气柔志弱力全微，此际绵绵只一知。万虑千思何所看，真心原只是婴儿。
问友人病·其一
作者：杨起元
朝代：明

病日一齐都放下，好来依旧又憧憧。若能认取病中景，便是超凡入圣功。
问友人病·其二
作者：杨起元
朝代：明

气柔志弱力全微，此际绵绵只一知。万虑千思何所看，真心原只是婴儿。
闻新堤经水不坏志喜
作者：杨起元
朝代：明

新堤二三月，春水满四泽。舍弟有书至，基址固如昔。一线障波涛，几家安枕席。饲雀吾亲志，度蚁吾弟德。述九暨洪所，经理各有力。而我但称心，拊掌笑竟夕。何必偿目前，功深久为得。
陪董扩庵沈雷门携酒酌徐觉齐之洗心亭
作者：杨起元
朝代：明

都怜簪合欲言分，耐暑过从共细论。天为池亭开世界，雨随谈笑列罍樽。绕栏葭菼菲菲舞，薄暮云霞故故繁。何物是心还用洗，只今相视已忘言。
题上官参军册
作者：杨起元
朝代：明

幕天藉地，枕琴荫榉。厥形偃仰，厥心伛偻。有命自天，封章赐予。益恭益虔，循墙若惧。同气之亲，火待而举。缥帙盈箧，名士所与。好善若渴，孰厌其取。混迹在朝，超神在墅。谁为肖之，梦觉蘧蘧。其后寝昌，视此题句。
题东莞伯祠
作者：杨起元
朝代：明

开国勋臣近有祠，当年忠顺鬼神知。涓埃自匪归河岳，桑梓谁能保乱离。碧甲潮来堪洒泪，黄旗峰起想行师。珠帘高栋藏题主，亦有邻翁走岁时。
题夏氏象贤图
作者：杨起元
朝代：明

于惟夏氏，爰自伯禹。于其子孙，播越南土。暨入皇明，文儒绳武。赫赫荆门，经明道尊。克勤内行，孝友是敦。爱日遗荣，我风如春。翼翼潼川，克箕克裘。皋皮再设，谈易不休。白下耆英，邈然寡俦。瞿瞿宁海，其德靡晦。礼学庭趋，秩任郎贵。遘闵不出，伤禄不逮。爰自曾孙，规衿矩裾。衡门楼迟，乐彼琴书。训厥后昆，作为此图。予交曾孙，廿载以往。嘉汝世儒，钦此遗像。为作此诗，以告来襁。
题夏氏象贤图·其一
作者：杨起元
朝代：明

于惟夏氏，爰自伯禹。于其子孙，播越南土。暨入皇明，文儒绳武。
题夏氏象贤图·其三
作者：杨起元
朝代：明

翼翼潼川，克箕克裘。皋皮再设，谈易不休。白下耆英，邈然寡俦。
题夏氏象贤图·其二
作者：杨起元
朝代：明

赫赫荆门，经明道尊。克勤内行，孝友是敦。爱日遗荣，我风如春。
题夏氏象贤图·其五
作者：杨起元
朝代：明

爰自曾孙，规衿矩裾。衡门楼迟，乐彼琴书。训厥后昆，作为此图。
题夏氏象贤图·其六
作者：杨起元
朝代：明

予交曾孙，廿载以往。嘉汝世儒，钦此遗像。为作此诗，以告来襁。
题夏氏象贤图·其四
作者：杨起元
朝代：明

瞿瞿宁海，其德靡晦。礼学庭趋，秩任郎贵。遘闵不出，伤禄不逮。
题天明之谓性示诸儿
作者：杨起元
朝代：明

欲识天何处，虚空总是天。欲知天命理，只是自然然。
题狄梁公望云思亲
作者：杨起元
朝代：明

求忠于孝古难全，此道梁公率所天。云蔼翠微亲在望，日升湖海国重延。立身行道忠之本，将顺匡扶孝是原。莫笑先生宋儒语，唐虞世界只如然。
题狄梁公望云思亲
作者：杨起元
朝代：明
体裁：七言律诗

求忠于孝古难全，此道梁公率所天。立身行道忠之本，将顺匡扶孝是原。莫笑先生宋儒语，唐虞世界只如然。
题端铭徐馆丈双寿册
作者：杨起元
朝代：明

古称孝子必爱日，一日之养不以三公换。岂谓温清及定省，裘葛轻细进修暖。用力用劳俱有穷，小孝中孝宁知古人爱日之深衷。立身行道为大矣，此岂悠悠能致功。君家双寿表东海，积庆生儿似元凯。五载留君白玉堂，夙夜有怀咏南陔。君不见言公渡江造孔庭，学道弦歌教武城。吴中贤豪先后虽相望，到今只数文学名。况君承明擅著作，百僚师师焉不学。养志曾参善守身，奚在斑衣始为乐。吾亲双白亦远离，与君不遑同一思。长歌祝君且自祝，俱享眉寿无穷祺。
题贞节李氏卷
作者：杨起元
朝代：明

氏节世所艰，抚孤非己出。虽云州官后，寒苦不可述。孑身持门户，皓皓冰霜质。漫漫如长夜，何时见天日。望望一孤长，渐渐孙芽茁。一绍儒家风，树立始宏达。举世谓之艰，要以常理说。天常及民彝，惟此不泯灭。假使当其时，失足蹈世辙。尘世三十载，繁华会消歇。谁能欺彤管，为汝扬姱节。世隙如白驹，敢告丈夫杰。
风雨驻太湖作茶池亭记又诗四绝
作者：杨起元
朝代：明

三春过一尚征途，风雨留人宿太湖。手记茶池谢仙令，千年堂树指碑趺。芭蕉几树萎阶楹，已遇深春寒未生。却喜嘘枯有时雨，不妨征幰暂停行。紫极遥从直北望，板舆劳役楚天长。八千里路平分里，不为君亲有底忙。昨日临江走瑞州，半途风雪半途休。舆人冻瘁慈亲念，谨视阴晴定去留。
风雨驻太湖作茶池亭记又诗四绝·其一
作者：杨起元
朝代：明

三春过一尚征途，风雨留人宿太湖。手记茶池谢仙令，千年堂树指碑趺。
风雨驻太湖作茶池亭记又诗四绝·其三
作者：杨起元
朝代：明

紫极遥从直北望，板舆劳役楚天长。八千里路平分里，不为君亲有底忙。
风雨驻太湖作茶池亭记又诗四绝·其二
作者：杨起元
朝代：明

芭蕉几树萎阶楹，已遇深春寒未生。却喜嘘枯有时雨，不妨征幰暂停行。
风雨驻太湖作茶池亭记又诗四绝·其四
作者：杨起元
朝代：明

昨日临江走瑞州，半途风雪半途休。舆人冻瘁慈亲念，谨视阴晴定去留。
飞来寺
作者：杨起元
朝代：明

峡中真境郁岧峣，帝子何年驻鹤轺。万里风云飞梵刹，九关虎豹护神幖。玉关猿返留中宿，金锁犀沉控海潮。便欲访求方外客，相携结屋住山椒。浈流南下越王台，连峡风烟望不开。下界舟航依石转，上方钟磬出云来。龙参静法来磨角，鱼悟慈恩去暴鳃。几度经过怜胜境，人间何必访蓬莱。烟霞四壁断人寰，独绾通津此一湾。阅世长川千古碧，催人短鬓廿年班。本心非有何须定，大药原无不用还。是事伤奇聊一笑，轻舟已出万重山。
飞来寺·其一
作者：杨起元
朝代：明

峡中真境郁岧峣，帝子何年驻鹤轺。万里风云飞梵刹，九关虎豹护神幖。玉关猿返留中宿，金锁犀沉控海潮。便欲访求方外客，相携结屋住山椒。
飞来寺·其三
作者：杨起元
朝代：明

烟霞四壁断人寰，独绾通津此一湾。阅世长川千古碧，催人短鬓廿年班。本心非有何须定，大药原无不用还。是事伤奇聊一笑，轻舟已出万重山。
飞来寺·其二
作者：杨起元
朝代：明

浈流南下越王台，连峡风烟望不开。下界舟航依石转，上方钟磬出云来。龙参静法来磨角，鱼悟慈恩去暴鳃。几度经过怜胜境，人间何必访蓬莱。
嘉兴
作者：杨起汶
朝代：明
体裁：七言律诗

花绕楼台水绕城，舟人说是古嘉兴。小筐采药烟中出，短笠分秧雨里行。隐隐河鱼吹晚浪，飞飞烟鸟入春陵。收帆一醉河桥酒，鼓枻清歌对月明。
移居葑里
作者：杨起汶
朝代：明
体裁：七言律诗

扰扰征徭八九年，千金散尽一身全。移居近向三家市，负郭惟馀半顷田。满圃松葵含暮雨，绕门桑柘霭春烟。日高柴户无人到，醉向花阴自在眠。
再游香溪
作者：杨起芳
朝代：明
体裁：五言律诗

高阁瞻云近，平桥过树低。皈依成野趣，流览得新题。人似蓬瀛外，天疑法海西。冥心初会处，莫遣午莺啼。
题香溪寺·其一
作者：杨起芳
朝代：明
体裁：五言律诗

绝壁何年洞，乘秋忽此过。衔杯初插菊，窥月故扪萝。断鹤看馀舞，閒箫忆旧歌。风流郑太守，胜迹莫传讹。
题香溪寺·其二
作者：杨起芳
朝代：明
体裁：五言律诗

偶为邀樽至，还因爱石留。文游叨暇日，吏隐得沧洲。岁老山应古，台空梦亦浮。坐来无个事，长啸倚高秋。
僧房鸡冠花鱼字韵
作者：杨轼
朝代：明
体裁：七言绝句

绛帻昂藏锦不如，临风欲斗又踌躇。若教夜半能三唱，惊起山僧打木鱼。
七星岩
作者：杨载鸣
朝代：明
体裁：古风

平生丘壑心，所历穷地纪。兹岩郁灵秀，混沌窥无始。玲珑划崩豁，悬缀出瑰诡。隐映日月华，合沓云烟靡。通天信有门，陨星差可儗。撑拄疑神功，空阂悟名理。岁晏瘴氛销，山川气清美。既协赏心缘，复遘良朋喜。危坐俯虚无，剧谈淹景晷。流霞满尊罍，元气随杖履。颓然成梦游，邂逅洪崖子。恍惚持洞章，殷勤遗石髓。期我阆风岑，长笑谢纷滓。觉来牵簪裾，徘徊暮山紫。
李相公亭
作者：杨辉
朝代：明
体裁：七言绝句

贤相何年过上犹，孤忠元不为官谋。夜来独上高亭望，正气堂堂贯斗牛。
夕阳岩
作者：杨述程
朝代：明
体裁：七言绝句

桑榆景薄彩云收，返照馀辉渡斗牛。野雀争枝林外噪，山高洞敞晚霞留。
得一庵
作者：杨述程
朝代：明
体裁：七言绝句

孤峰耸峙万山中，一气生来北帝崇。得道自融元牡意，人间甲子岂能穷。
望仙亭
作者：杨述程
朝代：明
体裁：七言绝句

仙居突兀耸云关，策杖凭虚欲上攀。亭敞四通堪眺望，五羊化石在前山。
步云路
作者：杨述程
朝代：明
体裁：七言绝句

万仞峰尖插紫霄，来游步步觉身高。飞仙云外舒长啸，远拂天香袭锦袍。
游悬空寺
作者：杨述程
朝代：明
体裁：五言律诗

精庐不住世，高挂白云间。削壁堪容足，构斋未易攀。山门风自扫，石扃月为环。下界多尘溷，清香满袖还。
潜龙泉
作者：杨述程
朝代：明
体裁：七言绝句

山腰双涌碧瑶泉，甘苦平分别有天。闻说应龙频洒泽，为霖济旱不知年。
琴棋台
作者：杨述程
朝代：明
体裁：七言绝句

琴棋何事有高台，胜迹奇踪洞尚开。柯烂已知弥岁月，冰弦玉局几能猜。
白云堂
作者：杨述程
朝代：明
体裁：七言绝句

溶溶出岫倚高峰，如雾如烟逐谷风。引入幽堂飞不去，至今澹影映帘栊。
石脂图
作者：杨述程
朝代：明
体裁：七言绝句

何物山灵露巧奇，紫芝生处复凝脂。石光滑泽呈图象，飞沫丹丘几许时。
秋日登北岳和壁间韵
作者：杨述程
朝代：明
体裁：七言律诗

峰回万仞绕仙岑，宫殿崔嵬累榭临。松老剩馀苍翠色，涧幽饶有郁葱阴。疏钟透壑传声远，古碣依藤拍岸深。徙倚绝峦殊不尽，云根敲碎石成音。
虎风口
作者：杨述程
朝代：明
体裁：七言绝句

乱石嶙峋似虎横，陡然长啸应风声。山翁自是忘机械，履尾□须总不惊。
通元谷
作者：杨述程
朝代：明
体裁：七言绝句

一层幽谷一孤亭，隐隐香烟拂道经。阴洞石幢微有字，元丹炼去灶犹青。
集仙洞
作者：杨述程
朝代：明
体裁：七言绝句

恒山古洞集群仙，环佩铿锵另有天。一粒粟中藏日月，五升铛内岂知年。
别徐尉之任广昌
作者：杨道宾
朝代：明
体裁：五言律诗

遗爱苕溪上，新纶楚水边。人疑徐孺子，尉即汉神仙。柳色怜分袂，春风动别筵。当官三事在，慎勿负先贤。
梧江即事
作者：杨道宾
朝代：明
体裁：五言律诗

春水万山低，江城宿雾迷。征帆天上下，去路粤东西。荒径馀亭障，楼船急鼓鼙。客心惊寂寞，况复夜猿啼。
江上老渔行为赠大司农白阳毕老年丈请告荣归
作者：杨錥
朝代：明

时当海内诎兵食，特拜司农为周急。伟哉我公膺厚恩，曳履南来殚心力。根本重地回空虚，能易嗷嗷为啧啧。无人无我似浮云，足食足兵真报国。公家吏部旧有名，会计度支先率职。伍誉力崇倚眷殷，疏议宏才兼胆识。胡为瑞凤千仞翔，欲作大鹏六月息。力请天庭乞赐闲，百寮需赖何凭式。予也小子更依依，与公爱弟况同籍。趋送匪徒堂属情，相期端见栋梁植。白门祖饯盛衣冠，绿野游娱暂文墨。帝心简在卜金瓯，元老终为圣君翼。
归山诗
作者：杨钦
朝代：明

曾沐殊恩入翰林，翰林风月未关心。瀛洲影射孤鸿渺，鳌禁难拘野鹤临。烟雨一蓑流舜泽，风花两味壮陶襟。茅檐高出千峰首，凡鸟归来没处寻。
适志诗
作者：杨钦
朝代：明

问寝茅檐下，鸡鸣露未稀。髡彼两髦者，怡然下庭闱。菽水甘淡泊，藜鹑禦寒饥。斑衣初舞罢，红日上来迟。六艺课诸子，五谷勤四肢。使君问来路，童子云不知。峰头探月窟，山腰系虹霓。尘埃飞不到，天命乐奚疑。
春寒漫兴
作者：杨铨
朝代：明

双扉静掩俨山隈，雪后庭阶玉几堆。古树最宜当牖立，冻云端不为春开。敲冰遣兴闲烹茗，拨火搜吟偶画灰。日对忘言无热友，琴书榻外老寒梅。
晓发
作者：杨铨
朝代：明
体裁：七言律诗

耿耿星河拂曙流，舳舻衔尾上邕州。牂牁南下摧鲛室，旸谷东开破蜃楼。山顶渐排云影出，浪花初荡日光浮。捷书夜报降王款，应有元戎侈壮猷。
浮春涘花舟
作者：杨闱
朝代：明

海上花客摇花柁，载得盆葩三百朵。几根寸竹何萧疏，数个矮松多磥砢。罗汉头将金剪修，杨妃足把香泥裹。主客平分五六株，急诔花神呼白堕。有人皤鬓号高阳，范园谈噱如刘跛。斟茶细嚼黄龙芽，尝新屡索昆仑果。所嗟花事正躝跚，青帝长门今欲锁。栽云种露总明年，四月岩春迟似我。花客收花笑别予，拣馀亦胜閒瓜果。松长犹能结阵阴，竹高堪作约书笴。不知上苑留不留，明朝准发长安舸。
游崇光岩
作者：杨闱
朝代：明

策杖寻幽壑，缘萝过断厓。蜗文新羽麈，鹤迹破芒鞋。护璧云容懒，流花涧韵埋。蓬庵谈老衲，因赋水松牌。
游牛首山
作者：杨闱
朝代：明

鹿苑遥侵梦，鸡声早唤游。出门星挂柳，入路雨横丘。农鼓回溪剩，村炊远树留。喜于曾曲里，一杖系青州。弘觉松风响，昙云满殿凝。衔花青鸟出，摘果白猿升。到处香闻梵，频来麈话僧。尘心山夜寂，明月对传灯。攀萝跻绝巘，忽已在高旻。洞窈人逃疾，台荒帝舍身。山山间野鹤，树树长龙鳞。偶坐流花涧，听泉岸白纶。
游牛首山·其一
作者：杨闱
朝代：明

鹿苑遥侵梦，鸡声早唤游。出门星挂柳，入路雨横丘。农鼓回溪剩，村炊远树留。喜于曾曲里，一杖系青州。
游牛首山·其三
作者：杨闱
朝代：明

攀萝跻绝巘，忽已在高旻。洞窈人逃疾，台荒帝舍身。山山间野鹤，树树长龙鳞。偶坐流花涧，听泉岸白纶。
游牛首山·其二
作者：杨闱
朝代：明

弘觉松风响，昙云满殿凝。衔花青鸟出，摘果白猿升。到处香闻梵，频来麈话僧。尘心山夜寂，明月对传灯。
贺谢韶石公祖平平远寇
作者：杨闱
朝代：明

频年溪峒诧黔盘，深阻分剺道未难。山谷几时烦聚米，王师此日胜皋兰。夕阳京观村村寂，落月荒燐处处看。晏堵有歌来衅甲，从今草木也知韩。
送程乡僧之京请藏
作者：杨闱
朝代：明

螭头乞法念如焚，春雨满天一锡分。谁信唐魔迷道易，不辞汉使获书勤。蒲团夜渡黄河月，贝叶朝承紫阙云。归坐百花洲上演，三车分与老龙闻。
峄山
作者：杨际会
朝代：明
体裁：七言律诗

翠壁苍崖万窍空，谁将群玉簇芙蓉。昂藏似有神灵护，穿凿翻疑造化工。秦迹至今萦蔓草，禹功终古绝孤桐。最怜往事多兴废，邾国荒城夕照中。
游都峤洞
作者：杨际熙
朝代：明
体裁：七言律诗

指点名山望里赊，登临此日兴无涯。林端石径云随陟，空外昙花象不遮。僻境偏多穿茑蔓，闲身能是卧烟霞。依违恍若尘心洗，好向医王问法华。
初到浮山兄弟会酌
作者：杨骥
朝代：明

百百年前共一身，一身分作念馀人。于今继古须当醉，钟磬和声万古春。
秋晚登楼
作者：杨骥
朝代：明

雨馀野外忽惊秋，爱此新凉坐晚楼。古树崖阴笼薄雾，轻舟江曲逐狂流。大观今古悲三杰，长啸乾坤傲五侯。吟罢自知心力壮，肯随摇落浪生愁。
竹林清咏
作者：杨骥
朝代：明

秋风三日出尘寰，柱杖东溪积翠间。徐发清商穿绿径，兴随霁雨看青山。风云未了千年计，天地先偷万古闲。百岁好怀今始放，竹林题遍不知还。
秋日游少林
作者：杨鲁儒
朝代：明
体裁：七言律诗

古林削壁藏金刹，秋色阴崖隐绀城。千树红黄千树碧，一山云雨一山晴。洞灵犹识胡僧面，天籁如闻子晋笙。踏破红尘来憩此，欲依定影学无生。
初到浮山和家兄
作者：杨鸾
朝代：明

森森昆季和山阿，今日相逢意若何。歌罢又生离别思，不妨沉醉舞婆娑。
春怀
作者：杨鸾
朝代：明

霏霏细雨入窗斜，孤客凭栏叹落花。清隐市朝留老眼，胜游风景认仙槎。吟看极浦千条柳，坐对残阳几树鸦。感慨年来芳草绿，梦魂曾学邵平瓜。
春日江中
作者：杨鸾
朝代：明

尘思离城便豁然，漫随花柳过前川。小舟荡入千峰影，别是人间一洞天。
送王传阳归金陵
作者：杨鸾
朝代：明

雨霁江天数峰碧，金陵嘉客东归日。锦帆摇摇不可羁，玉树耿耿空留迹。无计赠与凌风柯，有怀颙望冲霄翼。百年会晤岂无期，千里樽前幸相忆。
重游珠泉
作者：杨鸿
朝代：明
体裁：七言律诗

几年卓锡慧波生，灵沼居然净业成。山为留人青未了，水因听法止无声。探来象罔成元赏，抱向骊龙稳不惊。漫为隋珠能照乘，暗投今已误平生。
与丁唯一
作者：杨鹤
朝代：明
体裁：七言绝句

故人日夜望金鸡，不信君恩早放霓。并马绿杨沽酒处，春风一路听黄鹂。
于谦祠联
作者：杨鹤
朝代：明
体裁：联

千古痛钱塘，并楚国孤臣，白马江边，怒卷千堆雪浪；两朝冤少保，同岳家父子，夕阳亭里，心伤两地风波。
匡山晓霁
作者：杨鹤
朝代：明
体裁：七言律诗

绝胜匡山晓翠浓，莲花千瓣劈芙蓉。石门曙色开仙掌，南岭天星落寺钟。赤日射潮遥辨海，红云拥帝下连峰。东林屐齿浑难禁，徙倚江干拄短筇。
寄怀张子达伯仲
作者：杨鹤
朝代：明
体裁：七言律诗

泽畔相思梦卜居，故人兄弟近何如。天边黄叶新供眺，屋里青山好著书。江口月明猿啸夜，荆门霜落蟹肥初。再来剡曲堪乘兴，畏尔淹留逼岁除。
春日游百泉王信卿留酌赋别
作者：杨鹤
朝代：明
体裁：五言排律

碧涧千堆雪，苍烟九叠屏。山光垂倒幔，潭影落空青。云壑丘中赏，岩泉静者听。一泓秋瑟瑟，三峡水泠泠。喷沫惊风雨，回波射日星。浪花穿地肺，海眼洞幽冥。石发摩尼色，溪毛翡翠翎。绿宜盛玉碗，白好泻银瓶。香汎共城稻，清浮竹叶�。禅心参水观，韵事补茶经。凫舄怜王子，乌衣旧典型。仓皇呼雀舫，造次出侯鲭。投辖肝肠见，悬河舌本灵。坐钦陪野服，歌管动吴伶。执手愁轻别，牵裾酒不停。骊驹归路暝，灯火照荧荧。
石梁观瀑
作者：杨鹤
朝代：明
体裁：七言律诗

千尺鼍梁喷水轮，水光如练复如银。金绳放溜苍龙峡，雪浪翻车白马津。鬼斧斲云开磴道，山精肃树泣波旬。应真五百降魔出，夜夜莲花现法身。
舟过君山遇雨
作者：杨鹤
朝代：明
体裁：五言律诗

湖云一片黑，雨脚东南来。杳霭君山雪，空濛帝子台。清猿啼树暝，白鸟破烟回。忽忆湘灵瑟，因之楚客哀。
题虎溪三啸图
作者：杨鹤
朝代：明
体裁：古风

青山日向微，送客还山下。行行出东篱，去去离莲社。谈深仙梵隐枯蒲，渐似钟声入窈无。陆公不语陶公笑，因之拍手相揶揄。揶揄咫尺还相失，十年却破山僧律。无情翻作有情归，秦人误逐渔郎出。
东溪小隐
作者：杭济
朝代：明

清溪东畔隐君家，幽事人将拟浣沙。垂柳荫墙缘岸曲，短莎分径入门斜。春风漫意随吟杖，秋水乘閒放钓槎。了却百年终隐计，更无飞梦到东华。
中秋对月次韵
作者：杭济
朝代：明

满庭金粟散仙葩，天上团团树不斜。寒溢练光如沁水，晕生珠彩欲成霞。百年秋色平分夜，一片归心万里家。刚待明朝看又缺，争教衰鬓不添华。
九日馀干途中
作者：杭济
朝代：明

楚泽南来愁正长，清诗坐里废重阳。茱萸满地谁家酒，风雨孤舟客子乡。汗漫功名怜泡影，萧条容鬓感秋光。陶翁归兴东篱下，千古令人思渺茫。
偶成
作者：杭济
朝代：明

残日照茅宇，西风吹白头。一官今懒道，百计早知休。病叶秋先老，迟花晚更幽。清平我田野，行复见西周。
入关
作者：杭济
朝代：明

闽中山水古所称，才入大关良足徵。前山将迎后山送，左江右岭来相仍。或如青莲座中起，或如危屏半空倚。或如突出孤髻尖，或如周匝高城垒。龙飞虎伏还凤鶱，纡回盘蹙断且联。中洼为溪下为谷，谽谺两壁皆倒悬。旁窥无底到千尺，奔流撼地轰霹雳。长松密竹交乱藤，一磴盘云出深黑。此时日高烟瘴清，仆夫步稳肩舆轻。徘徊瞻顾不暇给，陡使目眩心神惊。不知造物何为者，百怪千奇漫陶冶。古今画史纵绝妙，假尽丹青孰模写。吾狂素欲效子长，周游历览遍八荒。宦途十年困羁梏，梦中丘壑心茫茫。薄才天遣寓此地，山水有缘疑夙契。短歌聊尔答山灵，他时拟作南行记。
夏日偶作
作者：杭济
朝代：明

三伏盛炎暑，远村人到稀。年衰病众集，性懒事多违。林雨竹凉细，池风荷气微。藤床与竹几，坐卧日相依。
山行次韵吕仲仁
作者：杭济
朝代：明

万落千村寒食时，满天晴日散游丝。轻蹄踏草怜初碎，高帽冲风怯半欹。岁祀屡随公例出，韶光暗与赏心期。秾桃艳李相将发，谁说阴山春到迟。
建宁县公馆夜坐
作者：杭济
朝代：明

鸺鹠半夜鸣屋角，狐狸四野方纵横。我怀耿耿不得寐，孤灯起坐天未明。凄凄霜月白满地，隔墙闻有啼号声。提兵千里欲战伐，区区市井皆疲氓。公然饱食入山去，心忡气激何时平。床头抚视有长剑，开函星斗光晶荧。安得猛士与戮力，为挽天河洗甲兵。
新春次韵秦凤山
作者：杭济
朝代：明

春风双鬓换年华，兀坐一官仍旧衙。书几浮灰披汗竹，墨池香沫散冰花。十年裘马尘中路，一枕江山梦里家。欲傍疏梅问春信，出门残雪思无涯。
新晴凉甚在阙左池上作次韵
作者：杭济
朝代：明

西山昨夜一雨飞，高城凉色早侵衣。闻钟长乐朝初散，候敕承明立未归。御气天香通碧落，林光池影动清晖。龙颜咫尺何由睹，缥缈云中望紫微。
新正六日过东禅寺因睹壁间旧题用韵志感
作者：杭济
朝代：明

东郭依然野寺春，重来忽忆旧游人。开轩花竹看逾好，拂石诗题认却真。白鹤向人如意舞，青山于我亦情亲。一尊醉倚东风里，空叹浮生去住身。
春夜宿黄山庄楼上
作者：杭济
朝代：明

暝色西林入，高楼一榻平。天虚心迹迥，山寂梦魂清。帘月交花影，檐风静竹声。幽怀不可耐，起坐彻馀更。
梅花卷
作者：杭济
朝代：明
体裁：七言绝句

暗香疏影诗人句，小阁春风书里看。彷佛西湖冰雪裹，一枝清瘦不胜寒。
次韵为羽士题画
作者：杭济
朝代：明

凭谁貌入丹青里，疑是仙人赤松子。翛然长身立松下，苍雪堕衣风不起。万古乾坤归一息，手中琅函不盈尺。笑拂髯龙倚太虚，看破红尘眼双碧。
次韵杨名父对雪
作者：杭济
朝代：明

穷阴连暝覆重扉，咫尺蓬山隔禁闱。玉燕舞风吹絮落，银河剪水作花飞。远摇滉漾能欺眼，乱扑轻盈欲点衣。梦里梅花衾枕恶，江南此夜正思归。
次韵杨柳枝词
作者：杭济
朝代：明

玉沟萦绕水烟凉，嫩叶垂垂窣地长。百尺宫墙遮不尽，飞花犹自入昭阳。东风袅袅拂朱阑，万树千条露未干。玉涘声中人不见，倚楼烟雨正春寒。
次韵杨柳枝词·其一
作者：杭济
朝代：明

玉沟萦绕水烟凉，嫩叶垂垂窣地长。百尺宫墙遮不尽，飞花犹自入昭阳。
次韵杨柳枝词·其二
作者：杭济
朝代：明
体裁：词

东风袅袅拂朱阑，万树千条露未乾。玉笛声中人不见，倚楼烟雨正春寒。
次韵杨柳枝词·其二
作者：杭济
朝代：明

东风袅袅拂朱阑，万树千条露未干。玉涘声中人不见，倚楼烟雨正春寒。
生日用旧韵
作者：杭济
朝代：明

七十稀年已届期，坐临白日恋西驰。乾坤容我閒方得，岁月凌人老却知。弧矢柴门春到后，江山杯酒雪晴时。极知衰朽浑无用，旧学何心更累丝。
登紫云洞
作者：杭济
朝代：明

行转山椒更郁纡，路疑绝处问樵夫。紫云洞倚天关近，石竺峰悬寺塔孤。飞盖凌虚惊鸟度，轻舆到险倩人扶。山川漫拟真灵在，仙梦还谁定有无。
登闽越王钓台用前人韵
作者：杭济
朝代：明

高台跂倚想英雄，今古茫茫感慨同。吞吐潮声当海口，屈盘山势控闽中。千秋享祀神如在，一日图王事已空。大钓人传遗此地，断厓阴雨锁龙宫。
秋日过吴门访白楼太宰
作者：杭济
朝代：明

杜门久已谢逢迎，扶病聊为访旧行。远别廿年惟梦想，相携一笑即心倾。几人高节归同社，老我虚名负此生。今夜西堂坐风雨，一灯深话有馀情。
编篱
作者：杭济
朝代：明
体裁：五言律诗

插棘编篱短，缘篱入径赊。烟丛引疏密，凤蔓敛横斜。隘步能容杖，幽寻不碍家。吾心聊自适，何意羡繁华。
署事薇垣夜坐偶作
作者：杭济
朝代：明

衰病谁堪百虑并，偶来一榻坐残更。文章合是西厅事，簿领何烦别署名。高阁风传疏漏下，虚庭露洗暗凉生。多情惟有霜台月，还向薇垣照独清。
至宁德喜与君聘一会
作者：杭济
朝代：明

入山正苦逢人少，忽报君来两日先。事在不期真足喜，会于偶得亦何缘。长更话对孤灯雨，别馆寒分半榻毡。身到异乡同是客，此怀相藉转依然。
舟宿锡山途中
作者：杭济
朝代：明

傍舟依断岸，溪暝日沉时。水静知风定，云昏较月迟。春裯寒上怯，野枕梦多疑。照影青灯独，幽怀欲向谁。
萍乡道中遇雨用王伯安韵
作者：杭济
朝代：明

古渡沙崩出岸痕，长途泥滑水流浑。经秋客路连千里，到处人家聚一村。乞老馀骸怀未得，看山病眼恨先昏。楚云湘树啼猿处，风雨凄凉合断魂。
赠蒋羽士
作者：杭济
朝代：明

氅衣出山披紫烟，飘飘丰度人中仙。笑挥长剑走阴魅，坐呼白鹤来青天。问渠行藏定何所，丹霞玄圃空同巅。秋风吹来过我室，对我熏茗谈玄玄。欲留信宿不可住，飞云万里心茫然。
过武夷次罗一峰韵
作者：杭济
朝代：明

断合溪流去复回，此中灵秘是仙胎。枯槎架壑船空在，蜕穴埋云骨未灰。壁绝两厓悬紫翠，祠深九曲漫蒿莱。欲寻碧水源头路，斜日夷犹一棹来。
送人南还
作者：杭济
朝代：明

暂从尘市亦何心，回首溪云忆旧林。孤棹梦随天外远，短衣秋向客中深。儒迂老去浑成态，乡语归来不改音。黄叶黄花满门径，草堂知在水中浔。
途中漫作
作者：杭济
朝代：明

行藏元与道相关，知止年来合退閒。剩得一官惟白发，归来三径有青山。已忘世事风尘外，不愧吾心俯仰间。昨夜子陵祠下过，江风吹雨净衰颜。
雪江为友人赋
作者：杭济
朝代：明

北风吹云凝不动，大雪堕空寒色重。长江拖底横玉虹，叠屑浮花欲成冻。潮头水枯沙渚明，一片琼瑶万里平。古来天堑竟失险，此时风景当谁争。高人独凭此江上，图画坐中开晃漾。眼花虚摇毛发竦，清入诗脾破尘障。不如乘兴山阴舟，不须放鹤西湖头。孤怀旷世真迥绝，直与冥冥造化游。
题山水画障
作者：杭济
朝代：明

断岸横舟山日阴，人家散居枫树林。江烟万里破孤暝，江波倒影天沈沈。短渚长沙渺无极，木叶吟风动萧瑟。惊凫历乱飞尽空，坐见遥岑送秋碧。
八月十六夜饮王阳明馆
作者：杭淮
朝代：明

素月殊未缺，皎皎银汉光。照见庭中席，浮杯宛清扬。对此辄复醉，高歌激清商。时节忽已迈，白露沾衣裳。人生有离别，此乐不可常。月高更起舞，庶终清夜长。
兴隆东坡书院和朱凌溪韵
作者：杭淮
朝代：明

欲于何处觅仙踪，怅望危栏俯碧穹。石？烟云虚半壁，春深花鸟满幽宫。乾坤一系西来马，剑佩聊乘万里风。不必殊方问招隐，蜀山元自小舟通。
兴隆东坡书院和朱凌溪韵
作者：杭淮
朝代：明
体裁：七言律诗

欲于何处觅仙踪，怅望危栏俯碧穹。石�烟云虚半壁，春深花鸟满幽宫。乾坤一系西来马，剑佩聊乘万里风。不必殊方问招隐，蜀山元自小舟通。
再过沧浪桥
作者：杭淮
朝代：明
体裁：古风

西行每济此，神魂欲惊飞。下俯千尺涛，桥柱浮倾欹。捍联四蛾锁，岁久恐不持。仰视壁巉竦，上舆浮云齐。霾日午气昏，挂藤猿臂垂。下马为敛足，俯仰立嗟咨。大江从西来，万派通番夷。两崖似束缚，不敢为四驰。天空木叶下，长风吹我衣。苍茫绝域晚，蹲躅游子悲。
刘元瑞赠剑作短歌奉酬
作者：杭淮
朝代：明

故人遗我以宝剑，出冶芒寒上衡斗。炯如秋水涵晶光，挥霍临轩鬼号走。感君意气吴季子，慷慨及此同心友。加以㻫琫垂锦？，错落应看百朋后。珍重何须出尚方，恐惧惟干佞臣首。结束相随万里身，磨砺肯使纤尘垢。变化蛟龙倏有神，恍惚风雷生我肘。吁嗟壮志白发生，为君高歌一倾酒。
刘元瑞赠剑作短歌奉酬
作者：杭淮
朝代：明
体裁：古风

故人遗我以宝剑，出冶芒寒上衡斗。炯如秋水涵晶光，挥霍临轩鬼号走。感君意气吴季子，慷慨及此同心友。加以㻫琫垂锦�，错落应看百朋后。珍重何须出尚方，恐惧惟干佞臣首。结束相随万里身，磨砺肯使纤尘垢。变化蛟龙倏有神，恍惚风雷生我肘。吁嗟壮志白发生，为君高歌一倾酒。
复送世恩得鸟字
作者：杭淮
朝代：明
体裁：古风

朔风吹客衣，寒叶辞木杪。晨发城东门，君马白騕袅。南北纷多岐，聚散感鸥鸟。踪迹虽屡违，毋使声闻杳。相望江一涯，素月出皎皎。
复送顾华玉限韵限体
作者：杭淮
朝代：明

凉生六月蓟门秋，浩荡河山景茜舟。渺渺云兼江燕没，娟娟烟傍渚花浮。高天灏气开行色，沧海文星彻舵楼。衣彩已凌淮水曲，鸡声犹忆凤池头。嫖姚骥子膺长御，九万鹏图入壮游。天署清高铨选府，地灵盘礴帝王州。阳秋行见照千古，劲笔须知回万牛。裴楷清通元自异，商衡眉目更谁收。飘飖思远风云上，振荡词雄金石投。籍籍麒麟黄阁迥，早看功业耀前修。
寄别澜沧兵备林廷元
作者：杭淮
朝代：明

南阻澜沧水，北逾贵阳城。惜哉不相见，徘徊伫心情。长林株葩耀，候气百鸟鸣。缄辞千里道，胡能慰平生。明月出皎皎，行人发沧海。海水清且长，月明流光彩。朱弦不闻声，颜色日夜改。江洲多芳兰，褰裳思共采。
寄别澜沧兵备林廷元·其一
作者：杭淮
朝代：明

南阻澜沧水，北逾贵阳城。惜哉不相见，徘徊伫心情。长林株葩耀，候气百鸟鸣。缄辞千里道，胡能慰平生。
寄别澜沧兵备林廷元·其二
作者：杭淮
朝代：明

明月出皎皎，行人发沧海。海水清且长，月明流光彩。朱弦不闻声，颜色日夜改。江洲多芳兰，褰裳思共采。
寄沐参将崧
作者：杭淮
朝代：明

故人忆自滇南别，忽忽已是十年馀。雁飞亦是限南北，不道十年无尺书。将军勇锐富韬略，有才偃屈空居诸。吁嗟壮志岂终歇，对酒犹自谈穰苴。公家老骥适弃野，臂韝苍鹰常待呼。丈夫功业各有时，幸今南夷宴无虞。应知静处学不废，好客还似当时无。春来秋去花满户，尚想棋局临方壶。
山水小画和韵
作者：杭淮
朝代：明
体裁：五言律诗

金碧披毫末，江山入座中。桥分沙岸水，树绕石林风。已觉沧洲远，还疑玄圃通。生绡仅盈尺，万里对无穷。
张洞纪游用万弘德上舍韵
作者：杭淮
朝代：明

重游名山三月暮，杂花洞口春溟濛。扪萝累足入地底，逸思飘然凌太空。举头颠厓若覆盖，琼脂玉乳悬玲珑。危台百尺俯幽奥，疑与玄圃沧溟通。中有石笋起撑突，傍觉巨象驮蒙茸。烟云氤氲不出户，时有石燕飞空中。蟠拿又如伏虎豹，踊跃或似舞蛟龙。千态万状接不暇，吐舌骇此造化工。眼无庐山瀑布泉，暗滴石上时淙淙。把炬搜奇更深入，日午重关掩曈昽。手抚石床蹴丹田，恍闻玉女歌仙童。丹田芝荒石床冷，至今修鍊留遗踪。世上三十六洞天，不知谁者似张公。吾生足迹半天下，空闻海上有方蓬。
恽民部寄惠鲜笋银鱼
作者：杭淮
朝代：明

西曹暮归城鸟栖，明星在门北风作。岁晏天涯感我情，相对妻孥苦不乐。小女手持银鱼至，兼有笋芽如犊角。云是仙曹远寄将，此意年来重寥落。三寸冰僵白雪蛆，数茎春苞紫泥箨。南山风高沧海深，冬月何由见珍错。呼儿剥笋仍烹鱼，入口香醪似鲜酪。更长烛明一放歌，回首家山事如昨。
打牛坪驿诸葛孔明迎春于此
作者：杭淮
朝代：明

亭因卧龙旧，犹载打牛坪。耕战纡经略，春秋几送迎。野花空晚落，蔓草自春生。怅望三分迹，流传后代名。
托吴僧乞石田画
作者：杭淮
朝代：明

缅怀高人今白头，秋风未放沧江舸。叹息人间常见画，白水丹山无不可。有时更出双梧桐，柯如碧玉参青空。下有閒翁曳杖屦，萧然意气来清风。自是君身有仙骨，放笔尘寰看超忽。且知画者乃馀事，君有声名非汩没。吾亦平生颇好画，逢人不爱千金求。安得生绡出东壁，白云为我生沧洲。
挽李献吉用曹太守韵
作者：杭淮
朝代：明

忆昔与君别，执手河之阳。岂意死生隔，千里愁云长。河流向东注，高林歇春芳。相思赠行篇，触目惟琳琅。花开复花落，白发悲青春。凤去遗修竹，琴张栖暗尘。精魂如不死，上为列星辰。思君不可见，泪落沧江津。
挽李献吉用曹太守韵·其一
作者：杭淮
朝代：明

忆昔与君别，执手河之阳。岂意死生隔，千里愁云长。河流向东注，高林歇春芳。相思赠行篇，触目惟琳琅。
挽李献吉用曹太守韵·其二
作者：杭淮
朝代：明

花开复花落，白发悲青春。凤去遗修竹，琴张栖暗尘。精魂如不死，上为列星辰。思君不可见，泪落沧江津。
新修岳武穆祠
作者：杭淮
朝代：明

怅望秋风荐野蘋，精忠祠宇又更新。寒烟白日荒山暮，枯木南枝万古春。志决幽燕终报汉，眼中颇牧已无秦。金符十二如儿戏，岂料安危系若人。
新正二日发宜春次王阳明韵
作者：杭淮
朝代：明

宜阳山前莎草痕，春泥释释水流浑。客行远道无停毂，人拜新年不出村。三日暄蒸北风作，清明阴霾江气昏。野馆萧条亦足赖，梅花为我招吟魂。
早发巢县暮宿金城寺
作者：杭淮
朝代：明

烟霭市上青，霜露草根白。日出鸡尚鸣，墟落溪南北。涉野多寒风，枯杨何萧索。山川莽迢递，岁晏道路迫。王事苦未休，惨澹逾郡国。暮逢禅房幽，且复舒枕席。
春初有怀卫源阮副使同年
作者：杭淮
朝代：明

郊原日日春风生，即看卫川花满城。看花泛水醉不已，拄杖时听黄鸟鸣。吾乡亦有罨画溪，溪大照见游鱼清。未由濯足放歌去，春去秋来空复情。
春初饮亭上简同僚
作者：杭淮
朝代：明

悠然亭上坐春风，落日清樽幸不空。弱柳渐看低槛碧，夭桃似欲向人红。地分省寺通僚晚，春入江湖引兴同。总作渊明赋归去，南山亦己笑成翁。
李少宰蒲汀送蟹兼有诗
作者：杭淮
朝代：明
体裁：七言绝句

江郭经霜正尔思，青蒲束缚到增墀。开诗先已知风味，不在持螯对酒时。
楝庵为黄朝用作
作者：杭淮
朝代：明

中山同事校文初，廿载驱驰会面疏。忝窃看花成白首，栖迟种楝只安居。风吟高叶琴樽晓，云接长溪户牖虚。何日扁舟挂冠去，跳湖东畔访幽墟。
沈石田与吴心远游罨画溪灯下作画题诗为别石田没而文衡山添一舟貌二公于中今心远亦没矣见画感兴次韵
作者：杭淮
朝代：明

石田逍遥心远逸，携手共作清溪游。风吹柳条映沙白，水涵舟楫兼天浮。画中谁为石田老，潇洒纶巾欹白头。心远飘然若仙俦，意气已觉凌丹邱。惜今二老不复作，空使感叹临长流。赖有衡山补遗墨，清溪明月至今留。
泛太湖
作者：杭淮
朝代：明

一叶烟波艇，如乘银汉槎。秋来万里兴，浩荡属谁家。
清平道中
作者：杭淮
朝代：明

亦知春久去，花尚满陵冈。小朵穿篱白，微风过马香。清平蒙伐罪，苗獞识尊王。盐米通吴蜀，人今无异方。
相思行寄中州和大龄
作者：杭淮
朝代：明

与君一别后，两见滁花开。花开花落自春色，思君高卧梁王台。梁王台深三尺雪，哀弦急管缘云切。至今风流空耳闻，秖见台高上新月。明月照君心，手弹绿绮琴。夜静声激烈，谁为听君音。罢琴对酒还复歌，春风万里吹黄河。相思欲见知何地，雪台竹色今如何。
看山亭成
作者：杭淮
朝代：明

百尺凭虚槛，亭开坐见山。清时无野战，司牧称官閒。雨意微茫外，岚光紫翠间。樽前有双鹤，日暮与云还。
经盘江次刘元瑞韵
作者：杭淮
朝代：明

逾冈陟岭兼多病，腊尽春来不记程。瘴水巳知多客泪，穷山只是有人行。缘崖昼雾愁俱黑，触马春花眼一明。西蜀未知天下险，老夫筋力尽南征。
至日陪祀山陵
作者：杭淮
朝代：明

龙翔凤舞英灵窟，万壑千嵓紫翠分。天上玉台寒积雪，空中金阁迥浮云。百年青海无传箭，今日朝廷正右文。一奠新阳昭格里，松萝香气入氤氲。
蓼莪山奉次泽西兄韵
作者：杭淮
朝代：明

五湖春色际天来，沙鸟风帆递往回。笑日野花幽近竹，入云风磴冷侵苔。栖迟白首惟疏放，报答青春信酒杯。好事山僧能不倦，晚犹携客上高台。
襄阳习池
作者：杭淮
朝代：明

青山爱岘首，春风还习池。尚想山公醉，惟馀羊子碑。岩花落冉冉，江柳垂丝丝。亭台斜日畔，今古一长咨。
西山吕公洞
作者：杭淮
朝代：明

惊见吕公洞，水边驻春鞍。侧身入地底，偪侧颇碍冠。？灯如星明，坠石讶剑攒。鱼贯缘曲折，忽俯千丈湍。却步不敢前，下有龙蛇蟠。腥风起昏黑，飒爽肌骨寒。翻思张公胜，焉得生羽翰。五年客京华，兹辰亦奇观。
西山吕公洞
作者：杭淮
朝代：明
体裁：古风

惊见吕公洞，水边驻春鞍。侧身入地底，偪侧颇碍冠。�灯如星明，坠石讶剑攒。鱼贯缘曲折，忽俯千丈湍。却步不敢前，下有龙蛇蟠。腥风起昏黑，飒爽肌骨寒。翻思张公胜，焉得生羽翰。五年客京华，兹辰亦奇观。
西行回度滇池
作者：杭淮
朝代：明

西行苦历险，落日放舟还。海草微茫际，沙鸥出没间。烟青金马寺，天远碧鸡关。诸岭云端出，如看震泽山。
见李介庵卷因念其为人赋此诗
作者：杭淮
朝代：明

濯濯杨柳枝，开花大江堤。转盼春风颠，飘泊岸东西。美人隔江水，谁当共襟期。临流和渔歌，褰裳掇江蓠。思之不可即，仰视白日驰。玄发日以变，夕惕恒自持。愿将青青柏，遗君长相思。
见罗罗
作者：杭淮
朝代：明

野人形骸如木土，出入防身负长弩。白布裹额金耳环，腰下红丝约双股。道傍私语如嗟咨，山深少见汉官仪。由来人情一失抚，不独此辈为豺虎。
观张南园作画因索溪浒春云图
作者：杭淮
朝代：明

忆昨见公丹青图，己觉妙绝今所无。公为海内文章伯，落笔自与他人殊。随龙云气忽飞动，海天雨脚吹堂隅。崒嵂回头绝岛孤，野桥分明断岸纡。更貌一杖仙翁癯，抱琴潇洒双童俱。吁嗟青云客，夐异稷契姿。早时拂衣卧南极，无乃抱此胸中奇。烟霞适与幽兴会，髣髴坐我清溪湄。鳣鲔泼泼春涨动，渔舟两两花枝欹。清溪迢迢渺何所，岁晚天涯滞游子。愿公为我挥洒随箧笥，道路风尘长如此。
贾太傅宅
作者：杭淮
朝代：明

千年古宅空形影，古井荒苔只自深。寂寂星沙系舟晚，长秋五月寒蝉吟。太傅才高稷契姿，汉室少康安足期。惜哉少年苦太急，一为痛哭君臣疑。
赠溪干公八十
作者：杭淮
朝代：明

黄金横带发如银，年跻八十逾精神；三月生辰好时节，高楼结绮临长春。白鹿献花来在户，蹲蹲舞兮坎坎鼓；持问南山松与柏，寿算与之谁比数。
送中舍徐德章奉使过家
作者：杭淮
朝代：明

朝出城东门，送子还故乡。故乡多白云，登高重心伤。风生潞河渚，那能共舟航。纤纤蒲芽短，青青柳条长。柳条不系行，蒲短空在傍。平安千里音，凭君达高堂。
送刘羙之太守赴铜仁
作者：杭淮
朝代：明

园柳何青青，江草萋以碧。送子适万里，执手情脉脉。嗟彼云中雁，翱翔依沙碛。不为稻粱谋，何以有南北。努力慎所之，悠悠岂终隔。
送同年王载卿使广东
作者：杭淮
朝代：明

忆昔荆溪花发时，楼船泛渌日悠扬。秉烛高歌大鱼出，风涌更深殊未央。倏忽转盼已成迹，鞍马共逐风尘客。都城对面亦须臾，兼有簿书相促迫。秋风袅袅生江湖，复送君登万里途。苍茫五岭炎荒地，无使瘴疠侵肌肤。
送吴颐山提学河南
作者：杭淮
朝代：明

暮收桂水楫，朝驱大河车。一别何草草，王命有简书。子行秉文柄，实系风化初。空江木叶下，霜清菊花馀。念子不及饯，回首空踌躇。
送周中丞贞庵北行次韵
作者：杭淮
朝代：明

忆君五年不得见，一见匆忙何即别。金函将贺世室成，玉佩趋朝寸心热。关山苍茫岁云暮，癯形千里当冰雪。愿君努力加餐饭，马上重裘慎朝发。长安腊尽春色回，喜气风云动城阙。宠沐君恩拜舞馀，缅想应回二三月。琅琊山深紫霞烂，欧子亭高白石裂。期君此时须少留，置酒花间候车辙。
送徐石东佥宪湖南分题得潇湘
作者：杭淮
朝代：明

潇湘他日梦，今上合江亭。天阔浮吴楚，山青入洞庭。鹧鸪春渺渺，斑竹雨冥冥。舟楫云中见，依稀帝子灵。
送李献吉致仕归陜
作者：杭淮
朝代：明

美人别我去，各在天一方。相见不可期，秦川浩汤汤。昔别长不恶，今别一何长。采采芙蓉花，照见君衣裳。从之不可得，揽辔徒徬徨。
送李献吉饷军宁夏
作者：杭淮
朝代：明
体裁：七言绝句

塘南浅淡野莲白，塘北高低秋蓼红。思君只在别君处，跨马时来月明中。
送李献吉饷军宁夏
作者：杭淮
朝代：明

远道青骢何蹴踏，高柳玄蝉苦嘈咂。送君先忆见君时，蓟门春日啼莺合。触人秋暑何瀰瀰，游子驱车涉千里。悠悠旌拂华山云，萧萧马度泾川水。西塞山前列亭障，剑气凌云意何壮。汉家诸将收匈奴，功名早致麒麟上。
送李献吉饷军宁夏·其一
作者：杭淮
朝代：明

远道青骢何蹴踏，高柳玄蝉苦嘈咂。送君先忆见君时，蓟门春日啼莺合。
送李献吉饷军宁夏·其三
作者：杭淮
朝代：明

西塞山前列亭障，剑气凌云意何壮。汉家诸将收匈奴，功名早致麒麟上。
送李献吉饷军宁夏·其二
作者：杭淮
朝代：明

触人秋暑何瀰瀰，游子驱车涉千里。悠悠旌拂华山云，萧萧马度泾川水。
送王文熙守制还家
作者：杭淮
朝代：明
体裁：古风

春入燕开道，草色青已齐。骠裹君马白，络首南向嘶。仓皇揽农裳，起饯不可携。别离亦已恶，矧子在哀迷。惨澹春日暮，泪落黄山溪。
送王阳明谪官龙场驿
作者：杭淮
朝代：明

白日野中微，浮霾结朝阴。送子远行役，踯躅伤我心。岂无良朋俦，不如子同音。寂寞投穷荒，谁能念浮沉。愿为双玉轸，相随丽瑶琴。
送贵州周巡按子贤还朝
作者：杭淮
朝代：明

忆昨贵阳相见时，朱榴花开光景迟。言论侃侃见节操，边城五月清霜飞。海内相逢恨不早，忧时每见杜陵诗。夜郎西来有逆顺，苗獞亦知事锄犁。草中狐兔不足数，道上豺狼犹自肥。去年天王狩东都，不知何日还宫阙。南国地远无消息，沧海日暮空愁思。只今济时须公等，袖中短疏安所为。喜今簪笔朝天去，坐见一日新朝仪。从此鸾舆罢游幸，九重端拱问疮痍。
送钱士弘监税杭州
作者：杭淮
朝代：明

江畔柳，何青青，花飞化作江心萍。风吹波涛散无迹，人生去住亦何凭。君去还复来，春满黄金台。不须对此意怆恻，高歌且覆灯前杯。忆昔坡翁守杭地，半在西湖了公事。君今岂是坡翁流，潇洒风情亦山水。诗成想像寄遐风，云树渺渺江之东。
送钱水部致仕还无锡
作者：杭淮
朝代：明

张公洞深白日裂，吴溪水燠青蘋香。梦中风土亦不恶，他日与君俱故乡。银鲈重引江湖兴，金掖初分鸳鹭群。白水春帆瞻细雨，青天绝塞送孤云。
送钱水部致仕还无锡·其一
作者：杭淮
朝代：明

张公洞深白日裂，吴溪水燠青蘋香。梦中风土亦不恶，他日与君俱故乡。
送钱水部致仕还无锡·其二
作者：杭淮
朝代：明

银鲈重引江湖兴，金掖初分鸳鹭群。白水春帆瞻细雨，青天绝塞送孤云。
送马参将治守备燕河
作者：杭淮
朝代：明

将军勇锐富才略，东方大盗不足平。此日秋风洒金甲，送君北上燕河营。燕河逼临古塞外，犯边轻我无备兵。古人重守不重战，此行须尔为长城。
醉翁亭待客
作者：杭淮
朝代：明

幽期有客久不至，渐看山中白日斜。不有嵓阿数枝竹，是谁相伴坐烟霞。
镇远会刘同年念故乡山水将卜隐居因题以别
作者：杭淮
朝代：明

三河有灵山，下有泃阳泉。山高嵯峨郁而秀，泉性温燠清且涟。闻君念此将诛茅，未去已觉心飘然。云霄赤骥整初驾，风飙急隼当秋天。胡为早作宴游计，无乃爱此山泉偏。忆昔京都与君别，回首十年不相见。今朝执手蛮山中，觉我衰迟颜发变。浮云生态自朝暮，碧草馀葩满郊甸。人生出处何必同，钟鼎山林各有愿。别君何地更逢君，把酒临江心曲乱。
镇远喜即舟
作者：杭淮
朝代：明

连山雾不开，壑转一溪回。汹汹奔湍下，蒙蒙细雨来。巫山疑有峡，滟滪不成堆。撇旋看舟子，乘流亦快哉。
除夕直宿部中同张元德刻韵赋
作者：杭淮
朝代：明

禁漏迢迢传夜永，椒盘相对烛花明。省郎多病经秋骨，客鬓双蓬万里情。冻叶庭深馀雪色，哀鸿天涧带春声。乡关腊尽无消息，回首苍茫北斗城。
雨中登楼
作者：杭淮
朝代：明

节序黄梅候，朝阴午不开。浮云暗山去，急雨洒城来。高艳红葵湿，低翔白鹭回。洗心亭咫尺，烟霭拥层台。
题画松
作者：杭淮
朝代：明

登堂忽讶生烟云，错落长松偃东壁。老干半作虬龙形，枝叶长留岁寒色。古来画者有韦偃，近时廷章亦可师。但留一干在人世，已觉涧壑无馀姿。更添白石相撑倚，日照苍苔净泥滓。摩娑不觉毛发寒，五月高堂朔风起。
题赠施文学
作者：杭淮
朝代：明

舟纡北渚轻风浪，春入高城几往还。乔木眼中无故宅，行人溪上问南湾。沙堤竹长萦新水，书屋花开带远山。回首丰城馀剑气，中宵应出斗牛间。
题钱世恩井地炉
作者：杭淮
朝代：明
体裁：古风

钱君作炉出新制，赤铜脱冶巧且精。一方周平仅盈尺，分明井地区画成。中有铁斗贮炎火，眼前突兀尤孤撑。忆昔周王治岐日，分田制禄大小形。此法一定胥帖耳，豪强不敢为纵横。后来商鞅事兼并，继之秦楚七国争。干戈扰扰无宁岁，斩伐人命如薪蒸。良法美意荡已尽，或有狗盗为鸡鸣。公卿不得食田禄，寂寥宗庙无铏羹。至今志士窃叹息，糟粕简册空遗馨。何物之炉实象之，区区岂独专炮烹。吾知钱君庙堂理，不事口舌徒为憎。致君泽民默区会，试将心志施鼎铛。器物虽小可制大，坐令四海传风声。或云此法不可复，君臣千载尝论评。吁嗟尼父告朔意，羊存犹得识重轻。飞雪朱楼置高宴，宾客回头有深情。锦羹银鲙不足具，云芽玉液波涛生。感君下箸恣一饱，惭愧兼济难为名。君不见东南民力竭，冬寒菜色生茅衡。
饮安庆江亭
作者：杭淮
朝代：明

江边幸逢贤太守，冬日江亭置春酒。亭前长松不计年，蟠拿屈曲虬龙走。同年更逢王子乔，萧飒仙飙度嵓牖。日暮天风吹更急，江势汹涌波涛吼。艨艟崩奔歘西向，阵马临江亦何有。壮哉乾坤目力尽，岁晏苍茫苦客久。何当风从西南至，击帆须臾过京口。
七夕
作者：林㙱
朝代：明
体裁：七言律诗

素榆飞影醮银河，帝女含愁罢玉梭。尘世几人新得巧，仙槎有客旧传讹。梧将秋信风前落，鹊报佳期月下过。怅望牵牛情默默，彩桥何处驾琼波。
七言古二首·其一
作者：林㙱
朝代：明
体裁：古风

菊花新酿香浮瓮，明月共迎还共送。白发沧洲有定期，青霄绛阙浑如梦。谪仙迹遁烟霞深，柱史气凌山岳重。醉眼摩挲北斗傍，龙渊合处光芒动。
七言古二首·其二
作者：林㙱
朝代：明
体裁：古风

海浪惊风洒琼玉，估客帆樯何处宿。几家烟火暝渔村，一带云林掩僧屋。壶觞不尽客情欢，岁月蹉跎羊脾熟。仙骨如君独奈寒，梅花瘦影依脩竹。
不寐
作者：林㙱
朝代：明
体裁：七言律诗

藤床布被冷如冰，箫鼓通宵睡不能。往事萧条惭薄宦，老年辛苦愧高僧。窗虚月色双蓬鬓，夜半鸡声一瓦灯。扶杖起来天欲曙，东方隐隐日初升。
世腾从兄以乡进士没二十年今冬始得归葬诗以挽之
作者：林㙱
朝代：明
体裁：古风

吾兄豪气迈谪仙，云路谈笑先祖鞭。神龙岂肯卧九渊，大鹏直欲乘风骞。堂上严亲雪满颠，养志不异曾参贤。荆山抱璞志益坚，丰城宝气光烛天。淘江江上呼酒船，春花烂熳秋月娟。流光转眼时序迁，泰山颓兮心凄然。猿鹤哀兮泪涕涟，吁嗟岁月今几年。玄堂幽黝如罄悬，文光夜夜照重泉。
五言古四首·其一
作者：林㙱
朝代：明
体裁：古风

山高月在松，涧小花临水。本以林下人，谩结方外士。得意倾云液，何心斲石髓。世俗徒纷纭，吾心已如此。
五言古四首·其三
作者：林㙱
朝代：明
体裁：古风

秋月色澄净，秋江清复深。聚散亦何常，浮云自古今。莲社已寂寞，香山亦荒沈。愿言托松竹，共结岁寒心。
五言古四首·其二
作者：林㙱
朝代：明
体裁：古风

义溪下匏口，东与淘江合。胜会结诗盟，方舟复连榻。笑领风月閒，坐谈古今杂。渔父亦何心，鸣榔远相答。
五言古四首·其四
作者：林㙱
朝代：明
体裁：古风

泛泛木兰舟，迢迢渡江渚。樽罍会有期，岁月疾如驶。落日枫林低，登盘鲈鲙美。长啸豁尘襟，银河耿秋水。
五言律一首
作者：林㙱
朝代：明
体裁：五言律诗

雨过千山净，禅林赏菊天。方岩危欲堕，锦水远相连。客喜如苏晋，僧疑是浪仙。诗成留偈处，竹坞起茶烟。
五言绝句三首·其一
作者：林㙱
朝代：明
体裁：五言绝句

天高风露寒，宁怯衣衫薄。何处歌沧浪，渔舟沙际泊。
五言绝句三首·其三
作者：林㙱
朝代：明
体裁：五言绝句

潮来西送君，潮退复东下。相对坐忘言，天高月在野。
五言绝句三首·其二
作者：林㙱
朝代：明
体裁：五言绝句

山拥一轮月，江涵万里天。新诗潜水怪，折苇澹寒烟。
咏竹夫人
作者：林㙱
朝代：明
体裁：七言律诗

湘水为神玉作肌，文园病客镇相随。凉生蕙帐凭君力，梦入巫山独尔知。固宠可能迷汉主，专房应不妒西施。虚心恩爱何时断，祗恐秋风怨别离。
夜宿舟中呈王工部
作者：林㙱
朝代：明
体裁：七言律诗

明时不用叹歌牛，祗恨东风易白头。宾馆久悬徐稚榻，客帆今共李膺舟。纸屏石枕三山梦，明月芦花两岸秋。江北何人吹玉笛，渚云飞尽水悠悠。
奉和马廷玺佥宪
作者：林㙱
朝代：明
体裁：七言律诗

叨陪宪节上丹台，顿觉昏昏倦眼开。云窦暗回山欲断，石桥横架水还来。三天门下青藜杖，五老峰前玄露杯。笑领仙童歌一曲，不知身世在蓬莱。
往常德调兵梁山遇雨
作者：林㙱
朝代：明
体裁：七言律诗

梁山云物几时收，野水无情日夜流。独木铜槽初泛泛，沿溪栈道曲悠悠。犀纹甲冷兵初合，篱落霜寒菊正秋。惆怅故园频极目，蛮烟瘴雾总关愁。
正志亭口号
作者：林㙱
朝代：明
体裁：七言律诗

三径初成喜动颜，葛巾藜杖往来閒。池通小浦春潮满，竹长疏篱笋箨斑。花町风恬蜂乱入，松林烟暝鹤双还。扁舟更有沧浪兴，欸乃渔歌落照间。
浔阳驿
作者：林㙱
朝代：明
体裁：七言律诗

浔阳江上日初斜，萧瑟西风乱荻花。青草几时休作客，白云无地不思家。蒹葭淅沥收残雨，岛树微茫映晚霞。隐隐菱歌愁思起，月明犹似听琵琶。
病起书怀
作者：林㙱
朝代：明
体裁：七言律诗

窗前草色绿篮毵，病起凭栏思不堪。恋阙乌鸦还向北，随阳鸣雁尽归南。机中锦字凭谁织，马上家书懒自缄。几为乡思转成赋，回看庾信独多惭。
登泰岳太和山
作者：林㙱
朝代：明
体裁：七言律诗

紫霄台观隔尘寰，坐爱蒲团一榻閒。石涧雨馀龙出跃，松林烟暝鹤飞还。洞中有火烧丹灶，云里何人响佩环。七十二峰观不尽，那知仙境在人间。
白照山看窑厂途中口号
作者：林㙱
朝代：明
体裁：七言律诗

茅屋鸡声报晓迟，巾车乘壑本无期。棠梨几树繁花满，榉柳千条嫩叶垂。箕踞野人看鹿豖，倦飞林雀避旌旗。青山对面如相识，笑我萧萧两鬓丝。
答陈文厚
作者：林㙱
朝代：明
体裁：七言律诗

露下天高星汉秋，长江十里称閒游。雁声缥缈烟连树，月色浮沉水满洲。笑折黄花聊插帽，酣歌白苧久停舟。知君不负沧洲约，何日重盟海上鸥。
腊月八日病中有感
作者：林㙱
朝代：明
体裁：古风

腊月八日岁相将，独卧西窗夜正长。宾鸿故故来帝乡，却忆当年朝未央。朔风吹面靴满霜，手持象简冻欲僵。入门鞠躬气屏藏，口含鸡舌闻天香。自天休命亲对扬，但愿圣德如陶唐。百官奏对劳奔忙，午门锡宴罗鸳行。咸歌既醉沐宠光，于今寂寞水云乡。随鸥狎鹭机心忘，晚来一子蚩如狼。娇痴但索梨栗尝，箕裘世业将徬徨。老怀对此增慨慷，起坐南楹负朝阳，区区芹曝何能忘。
送叶世润归闽
作者：林㙱
朝代：明
体裁：七言律诗

南下汀洲逸兴饶，蒹葭杨柳晚萧萧。九江驿路秋风起，三楚云山夜梦遥。行李半挑梨岭月，归帆一片海门潮。故园冬竹应多笋，入馔江鱼好自调。
送周少宰奉使册封秦藩便道祭扫
作者：林㙱
朝代：明
体裁：七言律诗

天语亲承下紫宸，星轺千里向西秦。金符映日存周制，玉节凌云动汉臣。远道使承黄诰重，故山人望锦袍新。遥知展拜泉台下，土壤光生草树春。
闻鸡
作者：林㙱
朝代：明
体裁：七言律诗

独宿西轩酒未醒，鸡声愁向枕前听。未抛俗事谋身拙，欲伴山僧养性灵。夜静每怀沧海月，天边遥望太微星。少年志气空豪放，老去江边一草亭。
陈锦衣七夕娶妇
作者：林㙱
朝代：明
体裁：七言律诗

金风荐爽夜迢迢，灵鹊新成渡汉桥。见说仙姬来萼绿，更闻佳客赋桃夭。锦筵罗绮摇银烛，洞府云璈间玉箫。不用乘槎观胜事，人间天上总非遥。
谒李忠简公祠
作者：林万韶
朝代：明

宝刹沧浪里，波光瞰海门。宋臣遗像肃，山斗望高存。抗疏权奸日，雄文岭表传。凭栏瞻仰后，返照落前村。
折杨柳
作者：林世璧
朝代：明

榆塞年年别，兰闺空复春。东风不相识，杨柳满河滨。弄色黄金嫩，飘花白雪新。折来双泪落，遥寄玉关人。
捣衣篇
作者：林世璧
朝代：明

西风白昼已漫漫，玉露凄清玉漏残。冰簟银床秋弄色，翠帏罗幕夜生寒。年年秋夜何萧索，几度芙蓉楚江落。闺阁佳人团扇悲，关山戍客征衣薄。闺阁关山片月明，相思不尽捣衣情。欲知此夕凄凉思，请听终宵断续声。凄凉断续愁将暮，为卷珠帘散香雾。翡翠楼边旅雁过，鸳鸯沼上流萤度。流萤旅雁为谁飞，飞去飞来泪满衣。敢惜河颜凋宝镜，还将清梦绕金微。金微白雪三千里，宝镜空悬照秋水。啼鸟飞花怨管弦，青苔绿藓生罗绮。罗绮弦歌他自愁，春来秋去几时休。盈盈巫峡悲云雨，皎皎星红见女牛。星河巫峡伤心绝，天上人间有时别。宝幄空浮苏合香，罗衣尚掩同心结。此时憔悴令人嗟，摘尽秋霜木槿花。捣得寒衣向西寄，不知何日到龙沙。
早冬寄怀
作者：林世璧
朝代：明
体裁：五言律诗

懒慢陶元亮，经年独掩扉。不知秋色改，但见菊花稀。落叶阶前度，寒禽树上归。停云那可赋，徒尔壮心飞。
月
作者：林世璧
朝代：明
体裁：五言律诗

玉露晴初坠，天河迥欲流。谁怜今夜月，还似去年秋。影逐寒云起，光缘暮杵留。关山千万里，偏照汉家楼。
秋云篇赠别郭东皋
作者：林世璧
朝代：明

云气亘四时，未觉萦怀抱。如何才及秋，黯黯满苍昊。梧桐一叶从风起，萧飒秋声已盈耳。秋云片片更堪怜，遥逐秋风度秋水。秋风偏促愁怀恶，世情况比秋云薄。人生踪迹本难期，还与秋云共飘泊。与君相别动经秋，握手俄惊大火流。谁知楚泽搴蓠日，复轸青门折柳愁。此时惆怅看秋云，一带秋山送落曛。别后悬悲秋月里，数声秋雁不堪闻。
秋宫词
作者：林世璧
朝代：明

碧天凉月湛悠悠，独上高楼望女牛。昨夜西风何处起，宫中无树不知秋。
秋怀
作者：林中英
朝代：明
体裁：五言律诗

家在西陂上，烟云尽日封。雨深寒落水，霜重夜闻钟。招隐千株橘，归来三径松。秋光犹可惜，野岸老芙蓉。
龙潭寨
作者：林丹九
朝代：明

负厓倚险聚苍生，心与寒潭一样清。任是史官编不到，山灵知道此孤贞。
仙游龙擦石
作者：林云同
朝代：明
体裁：古风

扪萝度深篁，悬磴惊如线。灵扃忽已开，触目坐成眩。危石泻银流，千寻垂楚练。咫尺对珠帘，喷薄日相溅。万壑争相豗，千岩竞葱茜。石城亘长空，缥缈飞琼殿。
登狼山·其一
作者：林云程
朝代：明
体裁：七言律诗

巉岩石室瞰长江，绝险天开控此邦。授钺将军今重镇，投戈剧贼旧归降。堑横远屿青龙出，帆入高天白鸟双。山水幽佳宜谪吏，登临时拥碧油幢。
登狼山·其二
作者：林云程
朝代：明
体裁：七言律诗

屹立青山跨上游，楼船队队列貔貅。沙田遍绕千村迥，云塔高悬万里秋。瀑散雨声喧绝壁，虹乘蜃气接飞楼。江光一望平如掌，影带荆吴巩玉瓯。
送友还山
作者：林亿龄
朝代：明
体裁：古风

尘土无忧染素衣，萧条石径接柴扉。飘然又作抽簪计，梦逐白鸥江上飞。
灵山寺
作者：林仕猷
朝代：明

一洞烟霞紫翠深，上方台殿锁秋阴。悬崖老树鸣天籁，落涧飞泉响石琴。往事祇今成感慨，浮生何幸得登临。留衣亭上三更月，照彻昌黎万古心。
白牛岩
作者：林仕猷
朝代：明

幽怀旷冲赏，陟彼东山巅。山人邀我饮，满座皆英贤。披云望海水，拂石听流泉。昔贤有遗迹，遐哉弗可攀。矫首见白云，悠悠在青天。
送林述古
作者：林仕猷
朝代：明

圣朝尚文治，侧席思英贤。下诏宣郡邑，推荐相后先。所以布衣士，彬彬起林泉。林君潮阳彦，质美而志坚。曩从张鲁庵，易学得所传。韦编已三绝，亹亹通幽玄。青衿立其门，执经望开宣。箪瓢足自乐，菽水奉亲欢。念此以终老，富贵浮云然。吾郡有贤守，奏对枫陛前。荐子以明经，书名达天官。州司遂逼迫，促登孝廉船。入市卖琴书，聊以充盘缠。上堂别慈母，白发垂双肩。母曰子行迈，重见知何年。人生谅难必，出处宁非天。秋风振落木，高城啸饥鸢。云海浩无际，川流亦溅溅。我老不出乡，送子韩江边。愿言崇令德，保身若冰渊。远大以为期，忠孝贵两全。
南山钓台
作者：林以良
朝代：明

谁作渔台枕碧湾，却疑神斧凿南山。一竿风月无边趣，万顷烟波岂等閒。不管周车来吕渭，祇妨汉使到严滩。江湖我亦归休者，春鲤秋鲈伴醉颜。
增江晚渡
作者：林以良
朝代：明

杨柳垂烟古渡头，斜阳两岸唤归舟。帆侵树杪喧栖鸟，橹拽沙边起睡鸥。云影疑从天上过，波光如在镜中游。棹歌唱澈樵歌罢，忽见前川月色浮。
白水丹丘
作者：林以良
朝代：明

欲觅仙踪何处所，碧流山外有灵修。共听鸣涧惊风落，谁向悬梁步月游。炼石已无前日灶，烧丹尚有昔时丘。空馀芳草年年绿，未信长生在此求。
为张文初题画赠洽公
作者：林伯璟
朝代：明

禅翁安禅不出山，画史为画山中閒。寒月高悬碧萝幌，晓云深护青松关。宝地乐声闻涧底，梵天香气识林端。定回幽壑猿叫断，食边绝巘马飞还。盖头把茆亦自好，栖身十笏何其烦。贯休能诗誇宇内，文畅得序传人间。新图摩挲重叹息，旧径髣髴穷跻攀。听师拂尘说善果，使我拂袖辞尘寰。
春答友石山人见寄
作者：林伯璟
朝代：明

朝理湖曲瓜，夕灌沙园菊。凉风吹衣巾，落日在林谷。适枉修文者，惠言比金玉。古人不可见，见此亦云足。矧是遗世俦，功成身不辱。孰致皎皎驹，徒羡翩翩鹄。
望月楼为永伯杰赋
作者：林伯璟
朝代：明

独夜上高楼，越乡见明月。鹤发映萱闱，蛾眉安桂阙。抚景对苍茫，经时感飘忽。泪欲衣线沾，心将匣刀折。潮平螺渚空，天远雁峰绝。倚闾知暮频，问寝念晨缺。爱日日难留，瞻云云易灭。但愿蟾兔光，长照桑榆末。
赋得严陵滩送王生称
作者：林伯璟
朝代：明

琼澜锦湍鸣溅溅，钓干羊裘即轩冕。麒麟丘墟伯国秋，鳷鹊荒凉汉宫晚。富春祠古云霞新，桐庐台高日月邻。后人空有文辞吊，过客时将蕉荔陈。知子泊舟风雪里，溯石缘沙弄清泚。先生之名虽不同，先生之心尚堪比。
赋得沧浪矶送刘仲谦
作者：林伯璟
朝代：明

古冶城西行二里，大梦山前见湖水。势接危栏拍断矶，直似沧浪烟景底。藕花菱叶吹香时，鸂鶒鸿鶄来去飞。丹石凝云作铜烂，碧沙射日生琼辉。胡为同心不共赏，几度相思成独往。花宫钟鼓久寂寥，梵宇楼台但苍莽。适君见我自六平，报最又欲趋承明。分携肯惜矶下醉，留别须题矶上名。
丁卯二月十一诞日·其一
作者：林俊
朝代：明
体裁：七言律诗

同时何止百壬申，蒲柳秋先鬓独银。两月上俞归老疏，十年前窃倦游人。枕流木筏鸟双下，席草江峰鹿对驯。老父巾裳命殽酒，大郎今日是生辰。
丁卯二月十一诞日·其二
作者：林俊
朝代：明
体裁：七言律诗

入手光阴不作忙，诞筵今日是江乡。天酬病子溪山债，春附邻家水石庄。独鹤也须扶我老，疏花翻自笑人狂。麦斜尚少三年卧，凭藉风烟作主张。
丁卯桥次少师杨邃翁韵
作者：林俊
朝代：明

为别仙灵岁始开，卯桥惊与燕同来。遇奇幸遂高年约，分浅翻思半路回。阳德亨时虞凤舞，山人去矣旅猿猜。羊裘未必高天下，汉将图形旧有台。
七十五书怀
作者：林俊
朝代：明

过鸟光阴可自由，稀年五度又春秋。淹缠世久心多厌，树植功疏意独留。遥望每怜平野绿，得归还记小山幽。苍苔碧石高閒外，无据神仙莫漫求。
三慰篇
作者：林俊
朝代：明

穷年淹散宦，甫月侍清班。野旷云平出，林孤鸟共还。买山曾有具，涉世本无官。写易青峰下，樵流识故颜。御风来海郡，解佩下仙班。上德乾坤大，时贤旦暮还。觅音二仲径，过岭大苏官。终局吾流分，名高不愧颜。
三慰篇·其一
作者：林俊
朝代：明

穷年淹散宦，甫月侍清班。野旷云平出，林孤鸟共还。买山曾有具，涉世本无官。写易青峰下，樵流识故颜。
三慰篇·其二
作者：林俊
朝代：明

御风来海郡，解佩下仙班。上德乾坤大，时贤旦暮还。觅音二仲径，过岭大苏官。终局吾流分，名高不愧颜。
三江翁归老赠篇次韵
作者：林俊
朝代：明

夹江莲荡问湖田，梦里还家此信然。遇比王曾名故重，锡同疏傅宠逾偏。放怀笠泽收奇胜，结会香山感昔贤。静养功深行勿药，白麻新诏起朝天。
三游洞
作者：林俊
朝代：明
体裁：七言律诗

下蟠苍壁上丹丘，寒薄春衫汗水流。老脚遍行刚一到，昔贤重此巳三游。洞深雪乳垂厓滑，径转藤花覆竹幽。却忆东坡贵阳寺，乾坤双巧未相求。
上勿药志喜
作者：林俊
朝代：明

勿药传宣使下频，百僚动色贺中宸。万年宗社神为主，一统华夷帝此身。卜世正逢明盛日，托天长作太平民。老臣种种肝肠话，口不能言意屡申。
上宗册告赠贾少宰南坞
作者：林俊
朝代：明

转息山河此一新，华夷重是太平民。中兴独盛关天意，大号加隆感帝亲。鲁庙上宗周祝帛，濮园殷祀宋灵神。利成肸蚃森严下，纯孝分明识圣真。
不雨述忧
作者：林俊
朝代：明

吹尽高云别一天，骄阳舞祸故无前。人间始信雨成玉，门外真看海化田。阖郡生存悬此日，几家事育应明年。江湖老去知何用，一夜西风雪满颠。
与何燕泉伯子和文正公韵
作者：林俊
朝代：明

望家深有典刑存，奕叶相仍子又孙。稽古源流今得信，下方仕牒上皇恩。父学师承更祖风，驹龙雏凤自奇童。宗臣未说何曾事，久在涯翁鉴识中。
与何燕泉伯子和文正公韵·其一
作者：林俊
朝代：明

望家深有典刑存，奕叶相仍子又孙。稽古源流今得信，下方仕牒上皇恩。
与何燕泉伯子和文正公韵·其二
作者：林俊
朝代：明

父学师承更祖风，驹龙雏凤自奇童。宗臣未说何曾事，久在涯翁鉴识中。
世寿堂次韵
作者：林俊
朝代：明

倚江巾幅拜狐南，掩映神光此尽涵。寿种素风传老大，法筵黄醥酌芳甘。下来海屋筹应满，历到乾坤玉已三。欲向周家看淳质，青城路断几容参。
东园杂兴
作者：林俊
朝代：明
体裁：七言绝句

水绿山青更鸟啼，草堂浑似浣花溪。西林几日无人到，稚笋新生与竹齐。
东园玩菊用白居易韵
作者：林俊
朝代：明
体裁：古风

假舟渡渌水，步屧循东栏。懒游动旬月，及至荒吾园。淡淡两松径，秋高草棘寒。惟馀数行菊，风雨多摧残。疏花间黄白，错莫低垂间。细数各星布，惯看转云连。埋名旧书蠹，文史多拘牵。对此散幽郁，南山晚悠然。登高有成约，近颇筋力难。脱巾漉村酒，痛饮聊为欢。霜空木叶落，岁晏馀芳鲜。莫待明年花，笑改今年颜。
东林寺
作者：林俊
朝代：明

初日上苍凉，峰峦接大荒。懒云依鸟径，驯虎卧僧廊。水碧聪明井，灯青慧远堂。禅心秋共寂，徙倚近香床。
东汇感事
作者：林俊
朝代：明

病坊雌伏转关情，东汇扶行景亦清。立鹭野田明素雪，乱蛙塘水荅新晴。人家几待桑麻熟，海贾空传米谷平。闻说村村曾举火，出门割爱重吞声。
东瀛为银台张廷器作
作者：林俊
朝代：明

簉迹仙班己岁华，沧洲老木旧名家。分明子夜见初日，隐约神楼住彩霞。海上独来青鸟使，人间几度碧桃花。万牛莫漫移山力，只赤蓬莱岂待赊。
东轩
作者：林俊
朝代：明

夜半见海日，轩深不动尘。简编前得晓，花草易为春。戚属时天宠，仙家自世人。交游惊老大，松鹤倍精神。地禁春来早，风柔不作寒。星华当面出，桑影上帘看。玉树传仙种，金吾拜主官。朱樱承内赐，擎出紫瑛盘。
东轩·其一
作者：林俊
朝代：明

夜半见海日，轩深不动尘。简编前得晓，花草易为春。戚属时天宠，仙家自世人。交游惊老大，松鹤倍精神。
东轩·其二
作者：林俊
朝代：明

地禁春来早，风柔不作寒。星华当面出，桑影上帘看。玉树传仙种，金吾拜主官。朱樱承内赐，擎出紫瑛盘。
东郭草堂话别次白岩南坞燕泉惕庵联句韵
作者：林俊
朝代：明

文华饮德共依光，野苋山薇自别肠。击毂大疏劳出祖，爨桐中散望升堂。例随芰制修初服，春与花枝漏一阳。皓首薪歌无患福，夜阑清梦屡江乡。内廷辞叩重加难，忍尽柔肠泪暗乾。立近御炉香细细，归随辇路佩珊珊。年踰祗觉行艰蹇，才小难禁事错盘。祖席载移公不浅，山容野色助悲欢。山衣野屐四朝臣，老窃班行荷缙绅。午谷逃虚东海上，卯桥访旧大江滨。岁深老树垂斑瘿，风细平湖积素鳞。归去吏书无却事，偃松高桂识吾真。首白交游重数公，祖筵别后复移东。出门少海天容淡，分袂西山夕照红。老去肝肠馀系恋，迩之精力失豪雄。草堂不为疑猿鹤，上德朋情积叠中。
东郭草堂话别次白岩南坞燕泉惕庵联句韵·其一
作者：林俊
朝代：明

文华饮德共依光，野苋山薇自别肠。击毂大疏劳出祖，爨桐中散望升堂。例随芰制修初服，春与花枝漏一阳。皓首薪歌无患福，夜阑清梦屡江乡。
东郭草堂话别次白岩南坞燕泉惕庵联句韵·其三
作者：林俊
朝代：明

山衣野屐四朝臣，老窃班行荷缙绅。午谷逃虚东海上，卯桥访旧大江滨。岁深老树垂斑瘿，风细平湖积素鳞。归去吏书无却事，偃松高桂识吾真。
东郭草堂话别次白岩南坞燕泉惕庵联句韵·其二
作者：林俊
朝代：明

内廷辞叩重加难，忍尽柔肠泪暗乾。立近御炉香细细，归随辇路佩珊珊。年踰祗觉行艰蹇，才小难禁事错盘。祖席载移公不浅，山容野色助悲欢。
东郭草堂话别次白岩南坞燕泉惕庵联句韵·其四
作者：林俊
朝代：明

首白交游重数公，祖筵别后复移东。出门少海天容淡，分袂西山夕照红。老去肝肠馀系恋，迩之精力失豪雄。草堂不为疑猿鹤，上德朋情积叠中。
严田仇节妇纪
作者：林俊
朝代：明

晴时一转瞬，花开不常好。委身事夫君，百岁期长保。梅实犹未仁，孤坟已青草。帘前语春燕，未与伤怀抱。有生终有灭，值幸迟与早。孤存亦夫存，念之忧心捣。为植坟上松，松长妾应老。
严田王节妇纪
作者：林俊
朝代：明

十九入君门，一岁不曾满。夫君事远征，临别意款款。鸿雁各有归，水流不复返。繁华一春梦，命薄遭世短。姑边犹遗孩，妇影灯长伴。嫁被双鸳鸯，相随穴中暖。
临沧谩语
作者：林俊
朝代：明
体裁：五言律诗

立壁行荒藓，临沧寄此亭。旧巢新燕紫，夕景早苗青。撼屿涛飞雪，镌诗石带星。悔前今短日，都尽碧山灵。
临济雨至衢尚未晴感事
作者：林俊
朝代：明

村舍飘来仅几椽，灶沈何处复青烟。雨馀药裹儿曹累，昼寂官斋老思悬。一霁过关宜有数，四穷倚命恐无年。燮调阳德方亨会，人事天心一懜然。
丹桂
作者：林俊
朝代：明

凉入金风利，香浮玉树幽。月移天上种，名动世间秋。炎德文昌盛，丹砂火候柔。赏心惭酒分，晴倚水西楼。
久雨次雪斋
作者：林俊
朝代：明

阻绝几曾出，艰虞念远村。衾裯空夜市，桂玉断晨飧。如马风涛壮，鸣蛙野水浑。一晴酬岁望，脉脉重谁论。床褥动弥月，檐声不断流。何时见山色，于我若云游。瓶粟尽穷日，窠雏委漩沤。不因炎德会，风雨暗行秋。
久雨次雪斋·其一
作者：林俊
朝代：明

阻绝几曾出，艰虞念远村。衾裯空夜市，桂玉断晨飧。如马风涛壮，鸣蛙野水浑。一晴酬岁望，脉脉重谁论。
久雨次雪斋·其二
作者：林俊
朝代：明

床褥动弥月，檐声不断流。何时见山色，于我若云游。瓶粟尽穷日，窠雏委漩沤。不因炎德会，风雨暗行秋。
九峰书院步西涯韵
作者：林俊
朝代：明
体裁：古风

别山忆山日八九，物情更责相缠紏。牵引氛岚几格间，谓无非无有非有。司徒屡疏始东还，梦落石城经夏口。九峰突兀古来面，暮年作伴良非偶。方床天设玉围屏，朱碧斓斑照云母。树阴四檐不知夏，门外古松双鹤守。绿野忙移面汉开，丈事金章理何取。广原岁杪春一分，雨甲烟苗未牙纽。造化无私亦云漏，三数梅花在轩牖。消息东风泰运来，再拜青山重翘首。当梅细语梅得知，并力诸公馀大手。步郢惟歌白雪词，和陶且酌黄花酒。书帙散乱冷不收，开畦敢望瓜如斗。浪倒风颠此到岸，浮鸥立鹭心期久。云庄病老亦归人，为国翻思惜黄耇。竟陵名胜凡几峰，月黑神游公会否。
九峰扇次李文正公韵
作者：林俊
朝代：明

荔带荷裳小箨冠，玉楼时耸两峰寒。白沙瘦竹移情在，一曲将归石上弹。
书怀
作者：林俊
朝代：明

壮游三办乞閒身，诏起翻于老出贫。食力几还干笔研，竭愚犹拟荅㳙尘。两间独复求真我，一席公参对野人。雨节风时关泰运，八荒同幸泰平民。
书怀
作者：林俊
朝代：明
体裁：七言律诗

壮游三办乞閒身，诏起翻于老出贫。食力几还干笔研，竭愚犹拟荅涓尘。两间独复求真我，一席公参对野人。雨节风时关泰运，八荒同幸泰平民。
书感呈少师石翁
作者：林俊
朝代：明

历服灵长会，艰虞镇定身。天休当此日，国是属何人。大手弥纶地，洪钧发育辰。金鸡传诏下，枯槁遍为春。主圣开昌运，臣劳效匪躬。功高元不赏，道大亦难容。钟鼎完名外，衣冠老泪中。慰留天地德，残梦逐东风。
书感呈少师石翁·其一
作者：林俊
朝代：明

历服灵长会，艰虞镇定身。天休当此日，国是属何人。大手弥纶地，洪钧发育辰。金鸡传诏下，枯槁遍为春。
书感呈少师石翁·其二
作者：林俊
朝代：明

主圣开昌运，臣劳效匪躬。功高元不赏，道大亦难容。钟鼎完名外，衣冠老泪中。慰留天地德，残梦逐东风。
二泉秋月相忆并及无书次答
作者：林俊
朝代：明

露重夜如沐，秋高意转深。江湖千里月，吾汝两翁心。影落岩前桂，情移海上琴。附书元不薄，末疾故相寻。离合天为限，交游思许深。秋声行木秒，月色到庭心。老大消残局，亏成托素琴。小山丛桂在，咫尺绝幽寻。
二泉秋月相忆并及无书次答·其一
作者：林俊
朝代：明

露重夜如沐，秋高意转深。江湖千里月，吾汝两翁心。影落岩前桂，情移海上琴。附书元不薄，末疾故相寻。
二泉秋月相忆并及无书次答·其二
作者：林俊
朝代：明

离合天为限，交游思许深。秋声行木秒，月色到庭心。老大消残局，亏成托素琴。小山丛桂在，咫尺绝幽寻。
二泉问无书和荅
作者：林俊
朝代：明

病坊啼鸟各烟萝，相忆时时梦一过。月里仙舟谁李郭，花前诗句自阴何。海门风起连鱼断，秋日诗来对句歌。药力不酬身转瘦，过桥巾影落晴波。倚秋高阁上松萝，载酒时闻有客过。风月几人似陶谢，春秋有笔罪王何。年催景莫愁曾结，病起诗难强为歌。十二行窝游乐遍，钓徒还拟历烟波。
二泉问无书和荅·其一
作者：林俊
朝代：明

病坊啼鸟各烟萝，相忆时时梦一过。月里仙舟谁李郭，花前诗句自阴何。海门风起连鱼断，秋日诗来对句歌。药力不酬身转瘦，过桥巾影落晴波。
二泉问无书和荅·其二
作者：林俊
朝代：明

倚秋高阁上松萝，载酒时闻有客过。风月几人似陶谢，春秋有笔罪王何。年催景莫愁曾结，病起诗难强为歌。十二行窝游乐遍，钓徒还拟历烟波。
云寄
作者：林俊
朝代：明

悠悠洞前云，磊磊山上石。石幽云亦閒，相与备行宅。无心随舒卷，来去本何迹。所忧荒棘丛，数往不可索。昨我二三友，腰镰事芟择。仰观景象新，俯入局面窄。棱层幻光怪，巨灵手亲擘。其外万松林，允矣人世隔。晦藏不厌深，云我叨半席。嗟哉盖壤间，群有均过客。
云寄失足几堕
作者：林俊
朝代：明

老难筋力出应稀，蒙密青冈取径微。石洞云閒喜人迹，故教藤刺强留衣。云寄登登续往盟，苍苔路滑几危坑。山人老分天还铸，起傍独高峰处行。
云寄失足几堕·其一
作者：林俊
朝代：明

老难筋力出应稀，蒙密青冈取径微。石洞云閒喜人迹，故教藤刺强留衣。
云寄失足几堕·其二
作者：林俊
朝代：明

云寄登登续往盟，苍苔路滑几危坑。山人老分天还铸，起傍独高峰处行。
云寄纪怀
作者：林俊
朝代：明

短藜扶醉冒林霏，线路登登转翠微。觅静颇烦神独往，慰怀真惬老相依。移来松桂生还密，羁住山云出便归。假寐石床动村鼓，梦回犹觉世情非。
云庄偶怀
作者：林俊
朝代：明

石屋忘年纪，霜松记十围。壮容惊变尽，迂叟是真归。局小一庄足，名逃百世希。山盘开野水，新雨蕨芽肥。风雨睡曾着，幽明重百心。龙归先有洞，鹿触故成林。遗蜕忧时遇，孤庐恍夜临。更阑销烛短，凉泪落衣襟。野寂含幽意，神衰著饱眠。丹成淹日月，树老怯风烟。里耳声华异，山人礼数偏。世坌期谢绝，无路属夤缘。立海风涛壮，漫山草木稠。厓虚云一寄，洞古径通幽。事适仙翁左，身随野鹿游。仰高名故在，吾老意悠悠。
云庄偶怀·其一
作者：林俊
朝代：明

石屋忘年纪，霜松记十围。壮容惊变尽，迂叟是真归。局小一庄足，名逃百世希。山盘开野水，新雨蕨芽肥。
云庄偶怀·其三
作者：林俊
朝代：明

野寂含幽意，神衰著饱眠。丹成淹日月，树老怯风烟。里耳声华异，山人礼数偏。世坌期谢绝，无路属夤缘。
云庄偶怀·其二
作者：林俊
朝代：明

风雨睡曾着，幽明重百心。龙归先有洞，鹿触故成林。遗蜕忧时遇，孤庐恍夜临。更阑销烛短，凉泪落衣襟。
云庄偶怀·其四
作者：林俊
朝代：明

立海风涛壮，漫山草木稠。厓虚云一寄，洞古径通幽。事适仙翁左，身随野鹿游。仰高名故在，吾老意悠悠。
云庄先墓有感
作者：林俊
朝代：明

枕壶开异胜，揖华拥诸峰。了寂生前分，还真梦里容。荒陂朝野水，新冢覆高松。细响微风入，神游自有踪。
云庄即景
作者：林俊
朝代：明
体裁：七言律诗

露葵疏短伏杉鸡，接叶交柯径转迷。莺带残声移别树，鹭拖寒影贴平溪。润粘野客云双屐，春动田家雨一犁。倦倚夕阳忧岁俭，乞燔人满路东西。
云庄感事
作者：林俊
朝代：明

咄嗟成感遇，深窈谢人寰。宿鸟馀残梦，归云已故山。衣冠今寂寞，岭海路间关。凭藉乾坤力，同时许赐环。待尽嗟何及，居閒意独申。如神昭圣武，无事扰庸人。礼乐都俞会，肝肠报荅身。纲常终定在，虚己听重陈。
云庄感事·其一
作者：林俊
朝代：明

咄嗟成感遇，深窈谢人寰。宿鸟馀残梦，归云已故山。衣冠今寂寞，岭海路间关。凭藉乾坤力，同时许赐环。
云庄感事·其二
作者：林俊
朝代：明

待尽嗟何及，居閒意独申。如神昭圣武，无事扰庸人。礼乐都俞会，肝肠报荅身。纲常终定在，虚己听重陈。
云庄漫语
作者：林俊
朝代：明

景奇山独占，吾道不终穷。玄鹤心千里，青牛地几弓。回澜芳渚月，归袖舞雩风。三影塘前见，依然似瀼东。云寄谁留在，山深不记年。树根行暗壁，石隙逗晴烟。碧雨松为盖，沧洲海化田。时平慰迟暮，馀日理陈编。
云庄漫语·其一
作者：林俊
朝代：明

景奇山独占，吾道不终穷。玄鹤心千里，青牛地几弓。回澜芳渚月，归袖舞雩风。三影塘前见，依然似瀼东。
云庄漫语·其二
作者：林俊
朝代：明

云寄谁留在，山深不记年。树根行暗壁，石隙逗晴烟。碧雨松为盖，沧洲海化田。时平慰迟暮，馀日理陈编。
云庄纪物三十一韵
作者：林俊
朝代：明

老深酬懒癖，幽胜属庄家。走院溪藤暗，缘邱坞竹斜。野苹时卧鹿，埳井乱鸣蛙。阴壑蒲初笋，陂陀蕨正芽。齑行令公韭，盘剥故侯瓜。山柿辞残蒂，崖梅落故丫。砂精霜候橘，粟细雨前茶。壁桧悬丝纽，冈桃散锦葩。药苗阑错种，石乳穴粗爬。海阔潮双信，蜂喧日两衙。褰帏过林鸟，拄杖落岩花。邻里鸡豚盛，晨昏鹳鹊哗。三阳时转泰，一熟岁仍加。事育差年计，轮回宛物华。士风存梗概，人语隔烟霞。兔狡何曾得，鱼驯渐可叉。抱宽馀垢纳，持少断污邪。豪兴閒还觅，颓龄促任赊。苍精化猿鹤，绿骨幻龟蛇。末路看如砥，浮生似有涯。诗材衰愈退，饮量晚微加。礼让闻邹鲁，怀柔忆汉巴。历危欺足茧，乘醉岸巾纱。风掣垂天翼，星回贯月楂。无钱具鲑米，与客且桑麻。斋集僧鱼供，膰分社鼓羓。至音传要妙，大雅会亨嘉。鬼凿仙龛细，柴联栈道遐。规规投索莫，颇颇谢纷拿。学窃董生苦，词疑左氏誇。帝临收暮局，一著敢容差。
云庄菊日起岩必东诸贤过访
作者：林俊
朝代：明

有约临沧访翠微，踏晴林鹤故相依。小山丛桂花初密，佳节重阳菊尚稀。月转半冈催送酒，风回别树笑传衣。不禁短榻孤眠外，犹起高情数启扉。老爱登临足力微，少林桃竹转深依。重阳物候今能减，四妙风流眼似稀。把菊近邻还送酒，对床有客感留衣。最怜薄晚青山色，独对床前白板扉。
云庄菊日起岩必东诸贤过访·其一
作者：林俊
朝代：明

有约临沧访翠微，踏晴林鹤故相依。小山丛桂花初密，佳节重阳菊尚稀。月转半冈催送酒，风回别树笑传衣。不禁短榻孤眠外，犹起高情数启扉。
云庄菊日起岩必东诸贤过访·其二
作者：林俊
朝代：明

老爱登临足力微，少林桃竹转深依。重阳物候今能减，四妙风流眼似稀。把菊近邻还送酒，对床有客感留衣。最怜薄晚青山色，独对床前白板扉。
五鹤行
作者：林俊
朝代：明

露凉水白金气清，子夜合有闻天鸣。凤翼鸾膺入奇相，恍恍素质含星精。千仞悬流慕高洁，细毛涤净明于雪。乘兴联翩八极游，万里长空共晴月。忽逢招引入瑶池，双松结侣风披披。始信生身有前分，不与燕雀同喧卑。凌晨伫立璇池下，太白文章重光价。扬音振翮势昂藏，羽族看来品尽下。朝朝日日圣人前，重瞳一顾一回怜。丹砂养成丰格壮，锡以大镇超群仙。一琴相伴殿闽服，要与龟畴臻五福。八郡苍生寿域中，玉清诏许蓬莱宿。
仙游
作者：林俊
朝代：明
体裁：六言诗

纡径层峦鸟道，苍烟碧水人家。石润每含山雨，溪深时放桃花。
余仲栗约中赴海南道别
作者：林俊
朝代：明

珠崖开粤镇，兵卫壮殊方。鸟鼠驯诸洞，蛟螭避七洋。梯航周道路，卉服汉冠裳。廨宇花梨柱，人家牡蛎墙。陶型居士品，绳引重官常。蓣叶分黎饭，椰盆咋蔗浆。浦珠联象郡，夷马凑牛场。罗密骈村市，槟榔并舍尝。果坊人面白，酒榼树头香。业往容仙分，閒贻且国章。帆樯经应港，祝帛祀灵冈。白浦通潮阁，芳泉泂酌堂。旷怀忘在客，多景胜吾乡。守静宜低屋，填饥尚太仓。鸡虫曾得失，鸿燕自行藏。笔势江山助，图经水陆长。长公便老住，伯纪惜归忙。天路梦千里，朝恩字几行。不应船上鹤，又伴北还装。
修省志喜
作者：林俊
朝代：明

宣室求言诏，虞廷献纳篇。遇灾容有此，责己重无前。国步风神壮，途谣雅颂传。漏声朝百辟，蜡炬引经筵。
借庵次韵为少宗伯白楼作
作者：林俊
朝代：明

写易东华旧短庵，假眠烟雨续玄谈。人弓人得此何计，公姓公留住不惭。药圃花晴疏复密，柳渠风细北还南。纳来万有均成寄，直下相仍且驻骖。
偕凤山访三江谢爽约雨中纪怀
作者：林俊
朝代：明

遥忆高人住浣溪，一尊相约为谁携。出门日脚云犹薄，转盼城头树己低。班坐博凉便看雨，并舆沾湿分冲泥。老怀尚记山庄下，瘦竹黄花共短藜。
偕双湖游源口
作者：林俊
朝代：明

纳纳乾坤一草堂，碧溪斜绕两山长。野心自卜黄梨坞，土俗犹传紫橘庄。入手风烟閒是福，无情岁月老都忘。道人未断江湖梦，羽扇纶巾觅醉乡。俗谐无韵作东还，源口寻来是几湾。天与素缘酬洞壑，公留玄秘属溪山。著残野屐身长健，开尽岩花鬓未斑。安乐一窝眠较稳，悔前名姓落人间。
偕双湖游源口·其一
作者：林俊
朝代：明

纳纳乾坤一草堂，碧溪斜绕两山长。野心自卜黄梨坞，土俗犹传紫橘庄。入手风烟閒是福，无情岁月老都忘。道人未断江湖梦，羽扇纶巾觅醉乡。
偕双湖游源口·其二
作者：林俊
朝代：明

俗谐无韵作东还，源口寻来是几湾。天与素缘酬洞壑，公留玄秘属溪山。著残野屐身长健，开尽岩花鬓未斑。安乐一窝眠较稳，悔前名姓落人间。
偕祝遥绪访武夷述怀
作者：林俊
朝代：明

石林破影上渔矶，九曲联舟访翠微。白鹤不随仙子去，青峰偏约主人归。剥来田蔗供新笋，收得溪藤补绽衣。大隐山前系长恋，紫檀香火护岩扉。纶竿何物此危矶，作者当年意亦微。起落世关閒较量，行藏吾道信依归。学工几试屠龙技，性懒真酬卧犊衣。老向仙灵话情曲，碧霄清梦尚黄扉。
偕祝遥绪访武夷述怀·其一
作者：林俊
朝代：明

石林破影上渔矶，九曲联舟访翠微。白鹤不随仙子去，青峰偏约主人归。剥来田蔗供新笋，收得溪藤补绽衣。大隐山前系长恋，紫檀香火护岩扉。
偕祝遥绪访武夷述怀·其二
作者：林俊
朝代：明

纶竿何物此危矶，作者当年意亦微。起落世关閒较量，行藏吾道信依归。学工几试屠龙技，性懒真酬卧犊衣。老向仙灵话情曲，碧霄清梦尚黄扉。
偕龚元之宿卢龙山月微出叙兴
作者：林俊
朝代：明
体裁：七言律诗

江城疏雨滞归骖，玉洞玄机得饱谈。秋尽断厓芝易老，霜前荒圃菊初酣。市喧遥隔帘声外，道气长随鹤背南。散步回廊山寂寂，倒听残叶下寒潭。
偶兴用杜崔评事韵
作者：林俊
朝代：明

习静云庄绝送迎，绿阴浓处漏微明。敢论素洞无馀寄，只为青山不到城。几月交亲浑信断，百年吾道未身轻。检方修药周方外，閒傍山陂引犊行。
偶忆
作者：林俊
朝代：明

水石三游洞，风烟百战场。羽书时道路，戎马暗江乡。射虎弦声疾，冲牛剑气长。亏成自人事，杲日照归肠。
偶成赠黄后峰
作者：林俊
朝代：明

步入青林听鸟声，九峰云物为谁情。逢辰更属乾坤债，送远真忘水陆程。廨舍湖山清入画，帝乡草木旧知名。肝肠倒尽还新诏，悔少南庄是此行。
偶述
作者：林俊
朝代：明

散尽轻寒与木绵，踏晴随意历风烟。新桃得酒销春帐，老屋临沧结素缘。食荔每怜天一借，服松真许诀相传。何当石枕云庄下，读遍南华内外篇。
元日书事
作者：林俊
朝代：明

银烛散青烟，椒花落绮筵。草堂应旧雨，客舍是新年。未帖宜春胜，犹传守岁篇。西斋话凉月，刚后两回圆。
入秋偶成忆邃庵·其一
作者：林俊
朝代：明
体裁：五言律诗

疏树留残暑，平芜带夕曛。檐声初下叶，峰影暮归云。野笛随渔唱，游凫杂雁群。草庄时看雨，相忆紫芝薰。
入秋偶成忆邃庵·其二
作者：林俊
朝代：明
体裁：五言律诗

毒暑流残焰，微凉生晚晴。日移南至影，雁度北来声。草露行秋澹，山风作夜清。疏稠自时事，湘簟欲忘情。
公孙同节为张大参东轩作
作者：林俊
朝代：明

大江东来直龙盖，绿平迥野乾坤大。倚江茅屋遍人家，走壑回流相映带。迩时楚望谁开园，嫩红浅碧如桃源。主人慰老怀未惬，别有翠竹连江村。一夜雷声春雨入，大儿小儿青邱立。岂知儿大复生孙，岁月翁同更同日。眼里周星六十来，华堂寿酒开深杯。九鹤庭心感前梦，此竹此笋真奇哉。同物乾坤几能再，郑家二卯张三亥。插架图书重有承，堆床袍笏浑相待。君不见东家种竹竹不长，连畦接町如堵墙。又不见西家种竹竹枯槁，后笋未生竹先老。孰如君家之竹凌风烟，碧枝菉叶青霜前。玉立长身百君子，要与松桧争孤妍。曲江曲江负神秀，后行四笋高于旧。腾蛟起凤不作难，看取清阴弥宇宙。
兵书峡（在归州芗溪口）
作者：林俊
朝代：明

巫峡山，西来昂伏知几变。扶舆转磅礴，浑沌开生面。中擘行悬流，晴碧天一线。石根浪文摺，龛窦相贯穿。最高壁斗间，衣褶横素练。参差缀红雪，黄云覆葱茜。其巅翳丛木，深窈兀古殿。三窍连嵚崟，残简隐约见。世传此兵书，异人之所撰。大始留至今，文字磨灭半。坤灵护取将，赤日下雷电。吾闻蜀汉地，吴魏经百战。赵宋亦后服，俘囚始郡县。皇明取明升，旋凯不遗箭。急峡掌为平，安流歌禹甸。只今芗溪航，上下日百遍。谁悲蜀道难，烟景有余恋。理极乱恒倚，黄巾焰微煽。飞书数上闻，宵旰重西眷。素翁久收局，诏起填行院。兵寄老一身，支撑出门倦。仗剑追昔游，征衫泪为溅。辞家日千里，许国心一片。濒春雨绵密，溯峡风良便。愿言扫妖氛，黄石授终卷。
兵书峡（在归州芗溪口）
作者：林俊
朝代：明

巫峡山，西来昂伏知几变。
扶舆转磅礴，浑沌开生面。
中擘行悬流，晴碧天一线。
石根浪文摺，龛窦相贯穿。
最高壁斗间，衣褶横素练。
参差缀红雪，黄云覆葱蒨。
其巅翳丛木，深窈兀古殿。
三窍连嵚崟，残简隐约见。
世传此兵书，异人之所撰。
大始留至今，文字磨灭半。
坤灵护取将，赤日下雷电。
吾闻蜀汉地，吴魏经百战。
赵宋亦后服，俘囚始郡县。
皇明取明升，旋凯不遗箭。
急峡掌为平，安流歌禹甸。
只今芗溪航，上下日百遍。
谁悲蜀道难，烟景有余恋。
理极乱恒倚，黄巾焰微煽。
飞书数上闻，宵旰重西眷。
素翁久收局，诏起填行院。
兵寄老一身，支撑出门倦。
仗剑追昔游，征衫泪为溅。
辞家日千里，许国心一片。
濒春雨绵密，溯峡风良便。
愿言扫妖氛，黄石授终卷。
再乞侍养书怀
作者：林俊
朝代：明
体裁：七言律诗

即辰三沐更三薰，满纸平生重上闻。天阔正如无系鸟，林深容有不归云。山高月小兰坡梦，鹤怨猿惊蕙帐文。进止乾坤自情事，话长灯影记临分。
再和前韵
作者：林俊
朝代：明
体裁：古风

细柳新蒲绿映溪，钓舟閒与鹭群栖。觅来野火晚煨蓣，踏碎山云春拾藜。流水不缘催老去，石床对月清难梦，起步星河又转西。
再寄燕泉
作者：林俊
朝代：明

老至食无味，人间梦未清。数更成夜寂，来雁带秋声。海国书难寄，山堂月转晴。美人江上路，伐鼓看潮生。交游心转结，离别梦相牵。南岳应千仞，东华仅隔年。星辰违听履，风景类登仙。读罢希文记，高楼思渺然。
再寄燕泉·其一
作者：林俊
朝代：明

老至食无味，人间梦未清。数更成夜寂，来雁带秋声。海国书难寄，山堂月转晴。美人江上路，伐鼓看潮生。
再寄燕泉·其二
作者：林俊
朝代：明

交游心转结，离别梦相牵。南岳应千仞，东华仅隔年。星辰违听履，风景类登仙。读罢希文记，高楼思渺然。
再次杏冈韵
作者：林俊
朝代：明

辟谷山中自养神，九还曾信后天身。山人尚少乾坤债，野性还于水石邻。访落诏书劳用旧，继离天子重更新。金貂玉马连云第，东海如今是几尘。
再次篁溪韵
作者：林俊
朝代：明

风望棱棱属弛张，满前豺虎尽消藏。斗间紫气剑三尺，仗外虹光书满房。执宪每推周举右，作诗还坐景猷长。清时一第收来蚤，闻说诸生价巳翔。相随白鹿恋分张，知有神仙是处藏。古洞赪霞腾羽盖，絺帘初日照芝房。阅来风景频年换，看到儿孙似我长。石枕孤眠昼无事，海天高鹤任翱翔。
再次篁溪韵·其一
作者：林俊
朝代：明

风望棱棱属弛张，满前豺虎尽消藏。斗间紫气剑三尺，仗外虹光书满房。执宪每推周举右，作诗还坐景猷长。清时一第收来蚤，闻说诸生价巳翔。
再次篁溪韵·其二
作者：林俊
朝代：明

相随白鹿恋分张，知有神仙是处藏。古洞赪霞腾羽盖，絺帘初日照芝房。阅来风景频年换，看到儿孙似我长。石枕孤眠昼无事，海天高鹤任翱翔。
再次重阳韵荅汪石潭
作者：林俊
朝代：明

白气横空暑力微，海乡黄树正依依。子安词赋今能几，元亮风流世亦稀。慰老秋容应晚局，感时寒具且新衣。龙山得酒还乘兴，看菊西邻一扣扉。
再用前韵答周两山
作者：林俊
朝代：明

逸才追白后，近作胜黄初。殷篆存辛枕，周篇别亥鱼。谏垣时有疏，政府故无书。剜肉医疮会，犹容竭泽渔。别况久逾积，孤怀重一开。梅传疏白后，山送远青来。审像凌烟阁，披衣步月台。杜门深简出，阶老绿莓苔。
再用前韵答周两山·其一
作者：林俊
朝代：明

逸才追白后，近作胜黄初。殷篆存辛枕，周篇别亥鱼。谏垣时有疏，政府故无书。剜肉医疮会，犹容竭泽渔。
再用前韵答周两山·其二
作者：林俊
朝代：明

别况久逾积，孤怀重一开。梅传疏白后，山送远青来。审像凌烟阁，披衣步月台。杜门深简出，阶老绿莓苔。
再起感怀
作者：林俊
朝代：明
体裁：七言律诗

重是云居欠稳眠，蜕残凡骨未能仙。西南文字江山债，老大风尘犬马年。绝域孤屯铜柱外，荒祠古柏锦官前。出门二表肝肠在，刻鹄功疏一惘然。
农夫苦
作者：林俊
朝代：明

草露耕常早，鸡声曙起东。星流天过白，日出海翻红。栉发催牛饭，编篱放鸭笼。一区酬事分，辛苦不言功。戴星凭出入，独力强支持。正苦催租急，翻悬散种迟。地硗收转薄，岁熟喜还悲。稠粥猥情事，来尝未有期。
农夫苦·其一
作者：林俊
朝代：明

草露耕常早，鸡声曙起东。星流天过白，日出海翻红。栉发催牛饭，编篱放鸭笼。一区酬事分，辛苦不言功。
农夫苦·其二
作者：林俊
朝代：明

戴星凭出入，独力强支持。正苦催租急，翻悬散种迟。地硗收转薄，岁熟喜还悲。稠粥猥情事，来尝未有期。
初夏晚步次潘孔修
作者：林俊
朝代：明
体裁：七言律诗

小立湖桥看浙东，一川晴映夕霞红。牛羊径转前山笛，渔钓船归别聚翁。沙堰月迟江欲暝，雨荷风细酒初中。鹤还似带钟声早，隐隐残阳在远峰。
初晴
作者：林俊
朝代：明

沈冥书卷历阴霏，忽起山堂望翠微。风日隔帘花袅袅，晓岚别树鸟飞飞。滑深泥磴脚无力，绿净沙畦蕊正肥。带得紫筇闲傍险，素屏高处步晴晖。
初秋
作者：林俊
朝代：明
体裁：七言律诗

忙尽乾坤一岁华，石榴今子菊将花。秋江合作鸥群地，社日空辞燕子家。力薄壮心慵看剑，野清边堠重闻笳。广庭四壁蛩声冷，碧落高低到雁斜。
别乡人
作者：林俊
朝代：明

驿路迷燕浦，官梅动越吟。相看今日意，同是故乡心。鹤径寒沙口，渔船绿柳阴。沧洲有奇事，未老欲抽簪。
到芊原志喜
作者：林俊
朝代：明

眼前三日是回程，万死天容脱此生。官烛对床翻老泪，城笳落耳误边声。峡江今度风波隔，驿使初传猿鸟惊。卧病老臣无气力，勉叉双手贺升平。
劝驾述怀次东所韵
作者：林俊
朝代：明

霜前黄叶漫秋山，瘦竹疏花共晚闲。老去筋骸翻自念，日来云水信相关。经心杨柳三眠外，作意棋枰一著间。好是内庖羞独割，冻梨惭改故时颜。
北岩寺
作者：林俊
朝代：明

两川摇扤尚迟留，耳落边声结素愁。草阅阵旗江郭靖，云移仙盖野堂幽。时危附髀思屠狗，日短归心寄饲牛。忝窃三朝今老惫，驱驰何计足消忧。
南山十五胜为潘孔修题
作者：林俊
朝代：明
体裁：古风

君不见南山北，月林写影银绡薄。显谟书阁锁烟霞，祗今山水流遗脉。又不见南山西，雪麓路转晴看迷。道人鸡犬白云去，夕阳古树风凄凄。太寒峰，在何许，屹立南山最高处。小寒西北势尽降，振翼两峰平孤举。凤山亭亭南山北，前此坡翁留胜迹。鹰山特出山之东，地灵秀毓庄简公。沧桑变灭英雄化，败垣断堑歌樵童。清风峡，大雪㠗，月林旧曲今谁和。石田禾黍答秋成，捧腹松根时仰卧。叠锦溪回贯月槎，石桥春水流桃花。紫阳素壁题诗处，淋漓醉墨翻龙蛇。自峡之东浮香阁，野水荷花傍篱落。日长把手话桑麻，邻里相逢生处乐。辘轳短绠窥寒泉，眼花乱落水底眠。橘井神工谁第一，丹砂入口疑登仙。百茎之蓍不易得，谷中似有君平宅。极高更上望潮台，五湖四海天为开。南山草堂南山下，江竹江花同清野。长风吹出不平鸣，不与南山共喑哑。愿出南山云，更化南山雨。八荒六合随飞龙，归山更结松云侣。
南山草堂
作者：林俊
朝代：明
体裁：七言律诗

居閒自信未全閒，犹有微营在世间。种得新荷看出水，洗来丛竹恐遮山。万金难买田园福，一醉从教鬓发斑。隐几南窗坐无事，夕阳天外鸟飞还。
南山霁雪
作者：林俊
朝代：明
体裁：古风

天低鸟归尽，四野玄云合。零乱花正繁，长风起萧飒。旦日势方严，岭峤清可踏。玉峰一夜高，瑶树开周匝。龛窦延白光，邃窈断塞杂。更深人语悄，木绵重孤榻。细和少陵篇，风味如嚼蜡。
南庄别墅
作者：林俊
朝代：明
体裁：古风

尘事日窈冥，凫山趣还好。渔歌错昏昼，沙石净如扫。舫舟散素襟，文字时探讨。寝迹衡茅下，生计亦草草。愧乏东平瓜，独有安邑枣。开春理薄田，即事起常早。寨楼村烟夕，沧海白浩浩。好爵不自萦，名声此中老。